2 Korintofo 7:1-16\n7 Adɔfo, esiane sɛ yɛwɔ bɔhyɛ+ ahorow yi nti, momma yɛnhohoro yɛn ho+ mfi ɔhonam ne honhom mu fĩ nyinaa ho,+ na yɛn ahotew adi mũ Onyankopɔn suro+ mu. 2 Mummue kwan mma yɛn.+ Yɛnyɛɛ obiara bɔne, yɛnsɛee obiara, yɛmpɛɛ obiara ho mfaso.+ 3 Ɛnyɛ sɛ mereka eyi de abu mo fɔ, efisɛ maka dedaw sɛ moda yɛn koma so sɛnea ɛbɛyɛ a mo ne yɛn bewu na mo ne yɛn atena nkwa mu.+ 4 Mitumi ne mo kasa ahotoso mu. Mede mo hoahoa me ho pii.+ Awerɛkyekye ahyɛ me ma,+ na m’anigye aboro so yɛn ahohia nyinaa mu.+ 5 Nokwarem no, bere a yɛbaa Makedonia+ no, yɛn honam annya ɔhome,+ na mmom yɛn ho hiaa yɛn+ akwan nyinaa so—ná ntɔkwaw atwa yɛn ho ahyia, na ehu wɔ yɛn mu. 6 Nanso Onyankopɔn a ɔkyekye wɔn a wɔayɛ mmɔbɔ werɛ+ no nam Tito mmae no so kyekyee yɛn werɛ; 7 na ɛnyɛ ne mmae no nko, na mmom mo ho awerɛkyekye a onyae bere a ɔsan bɛkaa+ sɛnea mo ani agyina, na mo werɛ ahow na mukum mo ho ma me no, ɛmaa m’ani gyei bebree. 8 Enti sɛ mede me krataa no how mo werɛ+ mpo a, minni ho yaw. Midii ho yaw mfiase no, (efisɛ mihu sɛ krataa no how mo werɛ, ɛwom sɛ ɛyɛ bere tiaa bi de) 9 nanso mprempren m’ani agye, ɛnyɛ sɛ mo werɛ howee nti, na mmom sɛ mo werɛ how kɔɔ adwensakra+ mu nti; efisɛ mo werɛ how Onyankopɔn kwan so+ sɛnea ɛbɛyɛ a yɛn nti asɛmmɔne biara rento mo biribiara mu. 10 Na Onyankopɔn kwan so awerɛhow yɛ adwensakra a ɛkɔ nkwagye mu a ɛnsɛ sɛ obi nu no ho wɔ ho;+ nanso wiase awerɛhow de owu ba.+ 11 Hwɛ sɛnea mo werɛ a ɛhow Onyankopɔn kwan so+ yi ma mokekaa mo ho, hwɛ sɛnea ayi asodi afi mo so; hwɛ, ɛde abufuw bae; hwɛ, ɛde ehu bae; hwɛ, ɛde anigyina bae; hwɛ, ɛde nsiyɛ bae; hwɛ, edii mfomso ho dwuma!+ Modaa mo ho adi akwan nyinaa so sɛ mo ho tew asɛm yi mu. 12 Enti mekyerɛw mo de, nanso ɛnyɛ nea ɔyɛɛ bɔne+ no anaa nea wɔyɛɛ no bɔne no nti na meyɛɛ saa, na mmom sɛnea ɛbɛyɛ a mmɔden a mobɔ wɔ yɛn ho no bɛda adi mo mu wɔ Onyankopɔn anim. 13 Eyi nti na yɛn werɛ akyekye. Nanso, yɛn awerɛkyekye akyi no, nea ɛmaa yɛn ani gye boroo so koraa ne Tito anigye no, efisɛ mo nyinaa moama ne koma atɔ ne yam.+ 14 Na sɛ mede mo hoahoaa me ho kyerɛɛ no a, m’ani anwu; mmom no, esiane sɛ yɛkaa biribiara kyerɛɛ mo nokware mu nti, saa ara na abɛda adi sɛ yɛn ho a yɛhoahoae+ wɔ Tito anim no nso yɛ nokware. 15 Bio nso, ɔwɔ atenka a ɛboro so ma mo na ɔkae mo nyinaa setie,+ sɛnea mode osuro ne ahopopo gyee no no. 16 M’ani agye sɛ mo nti mewɔ akokoduru wɔ ade nyinaa mu.+


Wokyerɛ Yɛn Agyapade Ho Anisɔ? | Adesua\nYehowa Asomfo Agyapade\nWokyerɛ Yɛn Agyapade Ho Anisɔ?\nAban Awɛmfo Tee Asɛmpa No\nTena Yehowa “Bon Kɛse” no Mu\nHwɛ na Wo Koma Annaadaa Wo\nMma Anuonyam Mmɔ Wo\nOfi Kaiafa Abusua Mu\nTETE WƆ BI KA Ɛbaa Bere Ano\nKENKAN WƆ Afrikaans Albanian Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Wayuunaiki Wolaita Xhosa Yoruba Zande Zulu\nƆwɛn-Aban—Nea Adesua Nsɛm Wom | February 2013\n“Onyankopɔn dan n’ani baa amanaman no so . . . yii nnipa bi fii wɔn mu maa ne din.”—ASO. 15:14.\nAtoro nkyerɛkyerɛ bɛn na wubetumi aka ho asɛm, na ɔkwan bɛn so na wɔabɔ yɛn ho ban afi ho?\nƆkwan bɛn so na wɔagye yɛn afi bɔne ne owu mu?\nSɛ wokae sɛ Yehowa nkutoo na ɔfata sɛ odi yɛn so a, ɛka wo dɛn? Dɛn nti na ɛsɛ sɛ wudi Yehowa nokware?\n1, 2. (a) Dɛn ne “Dawid sese” no? Dɛn na na ɛbɛkyerɛ sɛ wɔasan akyekye sese no bio? (b) Henanom ne Yehowa asomfo a wɔwɔ hɔ nnɛ?\nAKWANKYERƐ kuw no yɛɛ nhyiam bi wɔ afe 49 Y.B. mu wɔ Yerusalem. Osuani Yakobo kae wɔ saa nhyiam no ase sɛ: “Simeon [Petro] aka sɛnea Onyankopɔn dan n’ani baa amanaman no so nea edi kan yii nnipa bi fii wɔn mu maa ne din no ho asɛm fann. Eyi ne Adiyifo no nsɛm hyia sɛnea wɔakyerɛw sɛ, ‘Eyinom akyi no, mɛsan aba abesi Dawid sese a ahwe ase no; na mɛsan asi nea adwiriw agu no na mama so asi hɔ bio, na ama nnipa a aka no ne amanaman mufo a me din da wɔn so no nyinaa ahwehwɛ Yehowa denneennen, Yehowa a ɔreyɛ nneɛma yi asɛm ni, na wonim fi tete.’”—Aso. 15:13-18.\n2 “Dawid sese” no gyina hɔ ma ahemfo a wofi Dawid abusua mu. Sese no ‘hwee ase’ bere a wotuu Ɔhene Sedekia ade so no. (Amos 9:11) Nanso nkɔmhyɛ no kae sɛ wɔbɛsan akyekye anaa wɔbɛsan asi “sese” no bio. Eyi yɛ bere a Dawid aseni bi bɛba abedi ade daa. Saa aseni no ne Yesu. (Hes. 21:27; Aso. 2:29-36) Yakobo kae wɔ saa nhyiam no ase sɛ Amos nkɔmhyɛ no rebam efisɛ wɔreboaboa Yudafo ne Amanaman mufo ano ma wɔne Yesu akodi ade wɔ soro. Ɛnnɛ, Kristofo a wɔasra wɔn a wɔda so ara wɔ asase so ne Yesu “nguan foforo” mpempem pii rekyerɛkyerɛ nkurɔfo nokware no.—Yoh. 10:16.\nYUDAFO KƆƆ NKOASOM MU\n3, 4. Bere a Yudafo wɔ Babilon no, dɛn na ɛboaa wɔn ma wɔsom Yehowa yiye?\n3 Bere a Yudafo kɔyɛɛ nkoa wɔ Babilon no, na biribiara kyerɛ sɛ “Dawid sese” no ahwe ase. Na atoro som agye ntini wɔ Babilon. Enti na ɛbɛyɛ dɛn na Onyankopɔn nkurɔfo asom no mfe 70 wɔ Babilon a nkekae biara remma wɔn ho? Nea ɛboa Yehowa nkurɔfo nnɛ ma yedi nokware wɔ Satan wiase mu no, ɛno ara na ɛboaa wɔn. (1 Yoh. 5:19) Yehowa asomfo wɔ agyapade titiriw bi a ɛboa ma wɔtwe wɔn ho fi atoro nkyerɛkyerɛ ho.\n4 Agyapade titiriw biako a yɛwɔ ne Onyankopɔn Asɛm Bible. Bere a Yudafo yɛ nkoa wɔ Babilon no, na Kyerɛw Kronkron no fã bi pɛ na wɔwɔ. Na wonim Mose Mmara no ne emu Mmara Nsɛm Du no. Afei nso na wonim “Sion nnwom” ne abebusɛm pii. Bio, na wonim Yehowa asomfo anokwafo bi ho nsɛm. Bere biara a Yudafo a wɔwɔ nkoasom mu no bɛkae Sion no, na anigyina ma wɔtew nusu; wɔn werɛ amfi Yehowa da. (Monkenkan Dwom 137:1-6.) Eyinom nyinaa boaa wɔn. Enti bere a Babilonfo atoro nkyerɛkyerɛ ne wɔn amanne atwa Yudafo no ho ahyia mpo no, wotumi som Yehowa a nkekae biara amma wɔn ho.\nBAASAKORO NKYERƐKYERƐ BAE AKYƐ\n5. Anyame baasakoro bɛn na na Babilonfo ne Egyptfo som wɔn?\n5 Tete no, na wobu anyame pii sɛ baasakoro. Ná eyi di akoten wɔ wɔn som mu. Sɛ yɛde Babilonfo bɛyɛ nhwɛso a, na wɔsom Sin (ɔsram nyame), Shamash (owia nyame), ne Ishtar (abawo ne ɔko nyamewa) a wɔaka abom sɛ baasakoro. Tete Egypt nso, na wɔsom anyame a wɔka bom yɛ baasakoro. Na wosusuw sɛ anyame yi mu biako yɛ agya, biako yɛ ɛna, ɛnna biako yɛ ɔba. Na wogye tom sɛ wɔyɛ baasakoro nyame nanso wɔn tumi nyɛ pɛ. Egypt baasakoro nyame foforo nso ne Osiris a ɔyɛ agya, Isis a ɔyɛ ɛna, ne wɔn babarima Horus.\n6. Dɛn ne Baasakoro nkyerɛkyerɛ? Dɛn na abɔ yɛn ho ban afi atoro nkyerɛkyerɛ a ɛte saa ho?\n6 Ɛnnɛ nso Kristoman kyerɛkyerɛ sɛ Onyankopɔn yɛ Baasakoro. Wɔkyerɛ sɛ Agya, Ɔba, ne honhom kronkron ka bom yɛ Nyame Baasakoro. Nanso wɔka saa a na wɔabrɛ Yehowa ase, efisɛ nea eyi kyerɛ ne sɛ Yehowa nne ne ho, na mmom ɔyɛ Onyame bi fã kɛkɛ. Bible abɔ Yehowa nkurɔfo ho ban afi atoro nkyerɛkyerɛ a ɛte saa ho. Wogye asɛm yi tom: “Israel, tie: Yehowa yɛn Nyankopɔn yɛ Yehowa koro.” (Deut. 6:4) Yesu tĩĩ saa asɛm no mu, na nokware Kristoni bɛn na ɔbɛbɔ Yesu asɛm yi agu?—Mar. 12:29.\n7. Dɛn nti na sɛ obi gye Baasakoro nkyerɛkyerɛ no di a, wɔrentumi mmɔ no asu sɛ nokware Kristoni?\n7 Baasakoro nkyerɛkyerɛ ne asɛm a Yesu ka kyerɛɛ n’akyidifo yi nhyia. Ɔkae sɛ: “Monkɔ nkɔyɛ aman nyinaa m’asuafo, mommɔ wɔn asu Agya ne Ɔba ne honhom kronkron din mu.” (Mat. 28:19) Eyi kyerɛ sɛ, sɛ obi pɛ sɛ ɔbɔ asu bɛyɛ nokware Kristoni anaa Yehowa Dansefo a, ɛsɛ sɛ ogye tom sɛ Yehowa ne Agya tumfoɔ pumpuni no. Bio nso ɛsɛ sɛ ogye tom sɛ Yesu ne Onyankopɔn Ba a wama no tumi. Afei ɛsɛ sɛ ogye di sɛ honhom kronkron yɛ Onyankopɔn tumi a ɔde yɛ ade, na ɛnyɛ Baasakoro fã bi. (Gen. 1:2) Sɛ obi da so ara gye Baasakoro nkyerɛkyerɛ no di a, wɔrentumi mmɔ no asu mma ɛnyɛ yiye. Yehowa nkurɔfo abehu sɛ Baasakoro nkyerɛkyerɛ gu Onyankopɔn ho fĩ, na wɔatwe wɔn ho afi saa nkyerɛkyerɛ no ho. Yɛda Yehowa ase sɛ wama yɛn agyapade a ɛbɔ yɛn ho ban fi atoro nkyerɛkyerɛ ho.\n8. Adwene bɛn na na Babilonfo wɔ wɔ anyame ne adaemone ho?\n8 Na Babilonfo som anyame ne adaemone, na na ahonhonsɛm di akoten wɔ wɔn amanne mu. Nhoma bi ka sɛ na Babilonfo gye di sɛ wɔn anyame akyi no, adaemone na wodi hɔ. Na adaemone betumi ama nkurɔfo ayare. Ɛba saa a, wɔbɔ wɔn anyame no mpae ma wogye wɔn fi adaemone nsam.—The International Standard Bible Encyclopaedia.\n9. (a) Yudafo kɔyɛɛ nkoa wɔ Babilon akyi no, ɛyɛɛ dɛn na atoro nkyerɛkyerɛ sum wɔn mu pii afiri? (b) Dɛn na ɛbɔ yɛn ho ban fi ahonhonsɛm ho?\n9 Bere a Yudafo fii Babilon nkoasom mu no, wɔn mu pii maa atoro nkyerɛkyerɛ sum wɔn afiri. Yudafo pii gyee Hela nkyerɛkyerɛ dii enti wonyaa adwene sɛ adaemone no bi yɛ papa. Onyankopɔn ma yehu pefee sɛ okyi ahonhonsɛm, efisɛ ɔkasa tiaa asumansɛm a na ɛrekɔ so wɔ Babilon no. (Yes. 47:1, 12-15) Nokware a yɛahu no ka yɛn agyapade ho na abɔ yɛn ho ban afi adaemonesɛm ho. Enti ɛsɛ sɛ yɛtwe yɛn ho fi ahonhonsɛm biara ho sɛnea Onyankopɔn ka no.—Monkenkan Deuteronomium 18:10-12; Adiyisɛm 21:8.\n10. Ɛhe na Babilon Kɛse no nkyerɛkyerɛ ne n’amanne ahorow no fi?\n10 Ɛnyɛ tete Babilonfo no nkutoo na wɔde wɔn ho hyɛɛ ahonhonsɛm mu; ɛnnɛ ahonhonsɛm ahyeta wɔ atoro som nyinaa mu. Enti na Bible frɛ atoro som a ɛwɔ asase so nyinaa sɛ Babilon Kɛse no. (Adi. 18:21-24) Atoro som a ɛwɔ hɔ nnɛ ne tete Babilonfo som di nsɛ efisɛ wɔn nkyerɛkyerɛ ne amanne ahorow no fi Babilon. Nneyɛe bɔne te sɛ ahonhonsɛm ne ahonisom adonnɔn Babilon Kɛse no, nanso n’awiei abɛn.—Monkenkan Adiyisɛm 18:1-5.\n11. Sɛ yɛhwɛ yɛn nhoma ahorow mu a, kɔkɔbɔ bɛn na yehu fa ahonhonsɛm ho?\n11 Yehowa kae sɛ ‘onni asumansɛm ho koma.’ (Yes. 1:13) Bɛboro mfe 100 a atwam no, ade biako a egyee ntini ne ahonhonsɛm. Enti Zion’s Watch Tower a ɛbaa May 1885 kae sɛ: “Efi tete besi nnɛ nyinaa nnipa pii gye di sɛ, sɛ obi wu a, ɔkɔtena baabi anaa obi wu a ɔkɔ wiase foforo bi mu.” Watch Tower no toaa so sɛ adaemone ayɛ wɔn ho ohintaduakyi; wɔne ateasefo kasa te sɛ nea awufo na ɛne wɔn rekasa. Enti adaemone nam saa kwan yi so adaadaa nnipa pii. Asafo no yɛɛ nhomawa bi tete no de bɔɔ yɛn kɔkɔ sɛ yɛnhwɛ yiye wɔ ahonhonsɛm ho. (What Say the Scriptures About Spiritism?) Ɛnnɛ nso wɔatintim nhoma ahorow a ɛbɔ yɛn kɔkɔ wɔ ahonhonsɛm ho.\nAWUFO REHU AMANE WƆ BAABI ANAA?\n12. Dɛn na Solomon ka faa awufo ho?\n12 Wɔn a “wɔabehu nokware no nyinaa” nim sɛ awufo nni baabi a wɔrehu amane. (2 Yoh. 1) Solomon kae sɛ: “Anidasoɔ wɔ hɔ ma obiara a wɔkan no fra ateasefoɔ, ɛfiri sɛ kraman a ɔte aseɛ yɛ sene gyata a wawuo. Na ateasefoɔ nim sɛ wɔbɛwuwu; awufoɔ deɛ, wɔnnim biribiara . . . Biribiara a wo nsa bɛka sɛ wobɛyɛ no, fa w’ahoɔden nyinaa yɛ, ɛfiri sɛ adwuma ne adwene ne nimdeɛ ne nyansa biara nni Adamena mu a worekorɔ no.”—Ɔsɛnk. 9:4, 5, 10, Wiase Foforɔ Nkyerɛaseɛ, Asante Twi.\n13. Helafo nkyerɛkyerɛ ne wɔn amanne bɛn na Yudafo gye toom?\n13 Yehowa maa Yudafo no huu tebea a awufo wom. Bere a Greece hene Alexander Ɔkɛseɛ ahenni mu paapaee no, n’asahene kyɛɛ ahemman no mu fae. Yuda ne Siria bɛhyɛɛ wɔn ase, na wɔbɔɔ mmɔden sɛ wɔbɛma nkurɔfo agye Hela som ne wɔn amammerɛ atom. Afei Yudafo de atoro nkyerɛkyerɛ fraa wɔn gyidi. Atoro nkyerɛkyerɛ no bi ne sɛ ɔkra bi hyɛ nipa mu a enwu da na baabi wɔ hɔ a wɔyɛ akra ayayade. Ɛnyɛ Helafo na wodii kan kyerɛkyerɛe sɛ baabi wɔ hɔ a wɔyɛ akra ayayade. Nhoma bi ka sɛ na Babilonfo gye di sɛ wiase bi wɔ baabi a anyame ne adaemone a wɔn ho yɛ hu yɛ nkurɔfo ayayade wɔ hɔ. (The Religion of Babylonia and Assyria) Enti na Babilonfo gye di sɛ ɔkra bi hyɛ nipa mu a enwu da.\n14. Dɛn na na Hiob ne Abraham nim fa owu ne owusɔre ho?\n14 Na ɔtreneeni Hiob nni Bible nanso na onim tebea a awufo wom. Na onim nso sɛ Yehowa yɛ ɔdɔ Nyankopɔn na wayɛ krado sɛ obenyan no afi awufo mu. (Hiob 14:13-15) Na Abraham nso gye di sɛ Yehowa benyan awufo. (Monkenkan Hebrifo 11:17-19.) Mmarima yi mu biara nni hɔ a na ogye di sɛ onipa wu a, ne kra kɔtena baabi. Sɛ obi wu na ɔkɔtena baabi a, anka owusɔre biara ho nhia. Yebetumi aka sɛ Onyankopɔn honhom na ɛboaa Hiob ne Abraham ma wohuu tebea a awufo wom. Ɛno ara nso na ɛboaa wɔn ma wonyaa gyidi sɛ wobenyan awufo. Saa nokwasɛm yi nyinaa ka yɛn agyapade ho.\nDɛn na Abɔ Yɛn Ho Ban Afi Atoro Nkyerɛkyerɛ Ho?\n“Israel, tie: Yehowa yɛn Nyankopɔn yɛ Yehowa koro.”—Deut. 6:4\n‘Minni asumansɛm ho koma.’—Yes. 1:13\n“Awufo de, wonnim biribiara.”—Ɔsɛnk. 9:5, 10\nYEHIA ‘AGYEDE’ NO\n15, 16. Dɛn na Onyankopɔn ayɛ de agye yɛn afi bɔne ne owu mu?\n15 Ade a Adam de gyaw n’asefo ne bɔne ne owu, nanso Onyankopɔn adaworoma yenim nea wɔayɛ de agye yɛn afi mu. (Rom. 5:12) Yenim sɛ Yesu “amma sɛ wɔnsom no, na mmom sɛ ɔbɛsom de ne kra ayɛ agyede de agye nnipa bebree.” (Mar. 10:45) Ɛnyɛ wo dɛ sɛ woabehu sɛ “wɔnam Kristo Yesu agyede no so” agye yɛn afi bɔne ne owu mu?—Rom. 3:22-24.\n16 Asomafo no bere so no, na ehia sɛ Yudafo ne Amanaman mufo sakra fi wɔn bɔne ho na wonya Yesu agyede afɔre no mu gyidi ansa na wɔanya bɔne fafiri. Saa ara na ɛsɛ sɛ yɛyɛ nnɛ. (Yoh. 3:16, 36) Sɛ obi kɔ so ara tena atoro nkyerɛkyerɛ mu na ogye di sɛ Onyankopɔn yɛ Baasakoro anaa ɔkra bi hyɛ nipa mu a enwu da a, agyede no ntumi mmoa no. Nanso yɛn de, ebetumi aboa yɛn, efisɛ yenim Onyankopɔn Ba a ɔdɔ no no ho nokwasɛm. Ne Ba yi na “yɛnam no so anya ogye, kyerɛ sɛ yɛn bɔne fafiri.”—Kol. 1:13, 14.\nKƆ SO ARA SOM YEHOWA!\n17, 18. Ɛhe na yebehu Yehowa Adansefo abakɔsɛm? Dɛn nti na ɛsɛ sɛ yesua?\n17 Onyankopɔn akyerɛkyerɛ yɛn nneɛma pii a yebetumi aka sɛ ɛyɛ agyapade. Bio nso wama yɛn nneɛma foforo a ɛhyɛ yɛn den ma yɛsom no. Ebi ne suahu ahorow a ɛkyerɛ sɛ ohyira yɛn honhom fam ne honam fam nyinaa. Yɛn Yearbook no ma yehu sɛnea Yehowa asomfo a wɔwɔ wiase nyinaa de anigye ne ahokeka resom no. Bio nso video a wɔato din Gyidi a Wɔda No Adi, Ɔfã 1 ne Ɔfã 2 ne Jehovah’s Witnesses—Proclaimers of God’s Kingdom nhoma no ma yehu Yehowa Adansefo abakɔsɛm yiye. Yɛn nuanom Kristofo asetenam nsɛm nso taa ba yɛn nsɛmma nhoma mu. Eyi nyinaa hyɛ yɛn den.\n18 Tete no, sɛ Israelfo kaakae sɛnea Onyankopɔn gyee wɔn fii Egypt no a, na ɛhyɛ wɔn den. Saa ara na yɛn nso sɛ yɛte Yehowa Adansefo abakɔsɛm a, ɛhyɛ yɛn den. (Ex. 12:26, 27) Mose huu Onyankopɔn anwonwadwuma pii, enti bere a ɔbɔɔ akora no, ɔka kyerɛɛ Israelfo no sɛ: “Monkae tete, mummu nkɔmpɔw nhwɛ mo akyi, awo ntoatoaso kosi awo ntoatoaso; bisa w’agya, na ɔbɛkyerɛ wo; wo mpanyimfo, na wɔbɛka akyerɛ wo.” (Deut. 32:7) Yɛyɛ ‘Yehowa man ne n’adidibea nguan,’ enti yɛde anigye yi no ayɛ na yɛka n’anwonwadwuma kyerɛ afoforo. (Dw. 79:13) Bio nso, yɛhwehwɛ yɛn abakɔsɛm mu sua biribi fi mu na aboa yɛn ma yɛakɔ so asom Yehowa.\n19. Esiane sɛ nokware no ahyerɛn wɔ yɛn so nti, dɛn na ɛsɛ sɛ yɛyɛ?\n19 Yɛda Yehowa ase sɛ wama ne hann ahyerɛn ama yɛn. Eyi enti yɛmfa yɛn ti mpempem wɔ sum mu. (Mmeb. 4:18, 19) Enti momma yɛnyere yɛn ho nsua Onyankopɔn Asɛm no, na yɛmfa nsi ne ahokeka nka nokware no nkyerɛ afoforo. Saa ara na odwontofo no yɛe. Ɔtontonoo Awurade Tumfoɔ Yehowa sɛ: “Mɛka wo trenee ho asɛm, wo nkutoo de. O Onyankopɔn, wufi me mmofraase na akyerɛkyerɛ me, maka w’anwonwadwuma ho asɛm de abesi nnɛ. O Onyankopɔn, sɛ mebɔ akwakoraa na mifuw dwen mpo a, nnyaw me, kosi sɛ mɛka wo basa ho asɛm akyerɛ awo ntoatoaso, na mɛka wo kɛseyɛ ho asɛm akyerɛ nkyirimma.”—Dw. 71:16-18.\n20. Sɛ yedi Yehowa nokware a, dɛn na yɛbɛyɛ? Sɛ yɛkae sɛ Yehowa nkutoo na ɛsɛ sɛ yɛsom no na ɔno na ɔfata sɛ odi yɛn so a, ɛka yɛn dɛn?\n20 Sɛ yedi Yehowa nokware a, yɛbɛyɛ biribiara de akyerɛ sɛ ɔno na ɔfata sɛ odi yɛn so na yɛapae mu aka sɛ ɔno ne Amansan Hene na ɔno nkutoo na ɛsɛ sɛ yɛsom no. (Adi. 4:11) Yehowa honhom wɔ yɛn so, enti yɛka asɛmpa no kyerɛ ahobrɛasefo ne wɔn a wɔn koma abubu na yɛkyekye wɔn a wodi awerɛhow werɛ. (Yes. 61:1, 2) Satan rebɔ mmɔden sɛ obedi Onyankopɔn nkurɔfo ne adesamma nyinaa so, nanso ɛrenkosi hwee. Yɛn de, ɛyɛ yɛn dɛ sɛ yɛwɔ agyapade a ɛboa yɛn ma yɛsom Yehowa. Enti yɛasi yɛn bo sɛ yɛbɛkɔ so adi Onyankopɔn nokware na yɛayi Awurade Tumfoɔ Yehowa ayɛ ɛnnɛ akosi daa.—Monkenkan Dwom 26:11; 86:12.\nFa Wo Werɛ Hyɛ Ahenni no Mu Pintinn\nYehowa de apam ahorow nsia sii so dua sɛ n’Ahenni bɛma n’atirimpɔw abam. Ɔkwan bɛn so na apam yi bɛboa yɛn ma yɛahyɛ yɛn gyidi den?\nƆWƐN-ABAN—NEA ADESUA NSƐM WOM February 2013\nYehowa Adansefo—Gyidi a Wɔda no Adi, Ɔfã 2: Wɔma Hann no Hyerɛn


Титу 3 CARSA - Tito 3 ASCB\n1Kae wo nkurɔfoɔ na wɔmmrɛ wɔn ho ase nhyɛ mpaninnie ne tumi ase na wɔntie wɔn na wɔnsiesie wɔn ho mma nnwuma pa biara. 2Ka kyerɛ wɔn sɛ wɔnnka asɛmmɔne mfa obi ho na mmom, wɔnnwo brɛoo na daa wɔnyi ɔdɔ adi nkyerɛ nnipa nyinaa.\n3Kane no, na yɛn ankasa yɛyɛ nkwaseafoɔ, asoɔdenfoɔ, ne abɔnefoɔ. Na yɛyɛ akɔnnɔ ne anigyeɛ ahodoɔ nkoa. Yɛsɛee yɛn abrabɔ wɔ bɔne ne anibereɛ ho. Afoforɔ tanee yɛn maa yɛn nso yɛtanee wɔn. 4Nanso, ɛberɛ a yɛn Agyenkwa Onyankopɔn ayamyɛ ne ne dɔ daa adi no, 5ɔgyee yɛn nkwa. Ɛnyɛ nnwuma pa bi a yɛayɛ enti, na mmom, ɔnam nʼahummɔborɔ mu ahohoro yɛn ho, agye yɛn nkwa, ama Honhom Kronkron no awo yɛn foforɔ ama yɛn nkwa foforɔ. 6Onyankopɔn nam Yesu Kristo a ɔyɛ yɛn Agyenkwa no so ahwie Honhom Kronkron no agu yɛn so 7sɛdeɛ ɛbɛyɛ a, nʼadom enti, yɛbɛyɛ daa nkwa no anidasoɔ ho adedifoɔ. 8Yei yɛ nokwasɛm. Mepɛ sɛ woti saa asɛm yi mu yie na ama wɔn a wɔgye Onyankopɔn di no ahunu sɛ, ɛsɛ sɛ wɔde wɔn berɛ di dwuma pa. Yeinom nyinaa yɛ, na ɛho wɔ mfasoɔ ma nnipa.\n9Nanso, monnnye nkwasea akyinnyeɛ. Saa ara nso na monnto ana, nkasakasa, nko wɔ mmara so. Ɛho nni mfasoɔ biara. 10Obi a ɔde mpaapaemu ba no, bɔ no kɔkɔ deɛ ɛdi ɛkan ne deɛ ɛtɔ so mmienu, na ɛno akyi no, te wo ho firi ne ho. 11Ɛsɛ sɛ wohunu sɛ obi a ɔte saa no asɛe, na bɔne a ɔyɛ no da adi wɔ ne ho.\n12Sɛ mesoma Artema anaa Tihiko wo nkyɛn a, bɔ mmɔden bra me nkyɛn wɔ Nikopoli, na ɛhɔ na mabɔ me tirim sɛ mɛtena awɔberɛ no. 13Bɔ mmɔden gya mmaranimfoɔ Sena ne Apolo ɛkwan yie na anhia wɔn hwee.\n14Ma yɛn nkurɔfoɔ no nsua sɛdeɛ wɔde wɔn adagyeɛ yɛ nnwuma pa de boa. Ɛnsɛ sɛ wɔtena ase kwa.\n15Wɔn a wɔne me wɔ ha nyinaa kyeakyea wo.\nKyea wɔn a wɔdɔ yɛn wɔ gyidie mu ma yɛn.\nAdom nka mo nyinaa.\nASCB : Tito 3


“Monwɛn Mma Mpaebɔ” | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Momma mo adwenem nna hɔ, na monwɛn mma mpaebɔ.”—1 PET. 4:7.\nMpae ahorow no mu nea ɛwɔ he na wopɛ sɛ wobɔ paa?\nAdɛn nti na ɛsɛ sɛ nokware Kristofo bɔ mpae daa?\nSɛ wobɔ mpae ma afoforo a, henanom na wonya so mfaso?\n1, 2. (a) Adɛn nti na ehia paa sɛ ‘yɛwɛn ma mpaebɔ’? (b) Nsɛm bɛn na ɛsɛ sɛ yebisa yɛn ho?\nƆBARIMA bi a kan no na ɔyɛ adwuma anadwo kae sɛ: “Sɛ woyɛ adwuma anadwo mũ nyinaa na aka kakra ma anim atete a, saa bere no deɛ, woanka ntinim, wobɛda.” Sɛ obi yɛ adwuma anadwo a, ebia ɔne damfo yi bɛyɛ adwene. Ɛnnɛ nso Satan wiase no akɔ n’anim; aka kakraa bi na n’awiei aba. Saa bere yi paa na sɛ Kristoni bi antintim a ɔbɛda. (Rom. 13:12) Nanso ɛnyɛ bere a yɛda ni. Nokwasɛm ne sɛ, obi da saa bere yi a, ɛbɛyɛ hu paa! Enti ɛsɛ sɛ ‘yɛma yɛn adwenem da hɔ,’ na ‘yɛwɛn ma mpaebɔ.’—1 Pet. 4:7.\n2 Seesei yɛabɛn Satan wiase no awiei pɛɛ, enti ɛyɛ papa sɛ yɛn mu biara bisa ne ho sɛ: ‘Enti migye bere paa bɔ mpae? Ɛyɛ a mesakrasakra me mpaebɔ mu? Mebɔ mpae daa? Ɛyɛ a mebɔ mpae ma afoforo anaa nea mihia nko ara na mebɔ ho mpae? Twaka bɛn na mpae ne me nkwagye wɔ?’\nSAKRASAKRA WO MPAEBƆ MU\n3. Mpae bɛn saa na yebetumi abɔ?\n3 Bere a ɔsomafo Paulo kyerɛw Efesofo no, ɔkae sɛ ‘wɔmmɔ mpae nyinaa bi.’ (Efe. 6:18) Yɛbɔ mpae a, yɛtaa srɛ Yehowa sɛ ɔmma yɛn nea yehia anaa onyi yɛn mfi yɛn haw mu. “Mpaebɔ Tiefo” no dɔ yɛn, enti ɔyɛ aso tie yɛn adesrɛ. (Dw. 65:2) Nanso ɛsɛ sɛ yɛsakrasakra yɛn mpaebɔ mu. Ɛtɔ da a, yɛn mpaebɔ betumi ayɛ ayeyi, aseda, anaa nkotɔsrɛ.\n4. Adɛn nti na ɛsɛ sɛ yeyi Yehowa ayɛ daa wɔ yɛn mpaebɔ mu?\n4 Yɛwɔ nneɛma pii nti a ɛsɛ sɛ yeyi Yehowa ayɛ wɔ yɛn mpaebɔ mu. Sɛ yɛhwɛ “n’ahoɔden nnwuma” ne “ne kɛseyɛ bebrebe” a, yɛrentumi nka yɛn ano ntom; twa ara na etwa sɛ yeyi no ayɛ. (Monkenkan Dwom 150:1-6.) Wo deɛ hwɛ Dwom 150. Dwom yi nkyekyɛm yɛ asia pɛ, nanso ɛka no mpɛn 13 sɛ yenyi Yehowa ayɛ! Odwontofo foforo nso kyerɛe sɛ ɔdɔ Onyankopɔn ampa. Ɔtoo dwom sɛ: “Miyi wo ayɛ mpɛn ason da koro, wo trenee atemmusɛm nti.” (Dw. 119:164) Anokwa, Yehowa fata ayeyi. Ɛnde, wunnye ntom sɛ ɛsɛ sɛ yɛbɔ mpae yi no ayɛ “mpɛn ason da koro,” kyerɛ sɛ yeyi no ayɛ daa?\n5. Sɛ yɛbɔ mpae na yɛda Yehowa ase a, ɛboa yɛn sɛn?\n5 Ade biako nso a ɛho hia wɔ yɛn mpaebɔ mu ne aseda. Paulo tuu Kristofo a wɔwɔ Filipi no fo sɛ: “Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.” (Filip. 4:6) Yɛte Satan wiase no nna a edi akyiri mu, na “bonniayɛfo” atwa yɛn ho ahyia. Enti ɛho hia sɛ yefi yɛn komam da Yehowa ase wɔ ne papayɛ ho. Eyi bɛkyerɛ sɛ yɛyɛ nnipa a wɔwɔ ayɛ. (2 Tim. 3:1, 2) Nokwasɛm ni, nnipa dodow no ara nni ayɛ, na sɛ yɛanhwɛ yiye a, saa su no bɛka yɛn. Enti sɛ yɛbɔ mpae na yɛda Nyankopɔn ase a, yɛn ani begye, na yɛrensuasua ‘anwiinwiifo a nea wɔwɔ biara nsɔ wɔn ani’ no. (Yuda 16) Bio nso sɛ abusua ti ne n’abusua rebɔ mpae na ɔda Yehowa ase a, ɛbɛhyɛ ne yere ne ne mma nkuran ma wɔn nso ada Yehowa ase wɔ wɔn mpaebɔ mu.\n6, 7. Dɛn ne nkotɔsrɛ? Bere bɛn na yebetumi de nkotɔsrɛ akɔ Yehowa anim?\n6 Nkotɔsrɛ nso ho hia paa wɔ mpaebɔ mu. Sɛ yɛka nkotɔsrɛ a, ɛyɛ mpae a yɛde yɛn koma nyinaa bɔ no anibere so. Bere bɛn saa na yebetumi de nkotɔsrɛ akɔ Yehowa anim? Bere a yɛrehyia ɔtaa anaa yarewuo bi abɔ yɛn no, yehia mmoa paa. Saa bere no, ɛnyɛ dɛn ara a, nkotɔsrɛ na yɛde bɛkɔ Onyankopɔn anim. Ɛnde, bere a yɛrehyia tebea a ɛyɛ den nkutoo na ɛsɛ sɛ yɛde nkotɔsrɛ kɔ Yehowa anim?\n7 Wo deɛ yɛnhwɛ mpae a Yesu kyerɛɛ n’asuafo no. Ɔkaa Onyankopɔn din, n’Ahenni, ne n’apɛde ho asɛm. (Monkenkan Mateo 6:9, 10.) Nsɛmmɔne adonnɔn wiase no na nnipa nniso ntumi nyɛ nneɛma nketenkete a ɔmanfo hia mpo mma wɔn. Enti ɛyɛ ne kwan so sɛ yɛbɔ mpae sɛ Onyankopɔn din ho ntew na n’Ahenni mmeyi Satan nniso bɔne no mfi asase so. Afei nso ɛsɛ sɛ yɛsrɛ Yehowa sɛ ɔmma n’apɛde nyɛ hɔ wɔ asase so te sɛ ɔsoro. Ɛnde, momma yɛnwɛn na yɛmmɔ mpae ahorow nyinaa bi.\n‘MONKƆ SO MMƆ MPAE’\n8, 9. Petro ne asomafo a aka no antumi anwɛn wɔ Getsemane turom hɔ, nanso adɛn nti na ɛnsɛ sɛ yɛpere yɛn ho bu wɔn atɛn?\n8 Ɔsomafo Petro a otuu Kristofo fo sɛ ‘wɔnwɛn mma mpaebɔ’ no, bere bi ɔno ara mpo antumi anwɛn. Bere a Yesu wɔ Getsemane turom rebɔ mpae no, Petro ne asomafo a wɔka ne ho no dedae. Ná Yesu aka akyerɛ wɔn sɛ ‘wɔnkɔ so nwɛn na wɔmmɔ mpae,’ nanso wɔantumi anwɛn.—Monkenkan Mateo 26:40-45.\n9 Ɛnsɛ sɛ yɛpere yɛn ho bu Petro ne asomafo a aka no atɛn sɛ wɔantumi anwɛn. Mmom ɛsɛ sɛ yɛkae sɛ nneɛma pii kɔɔ so saa da no, enti na wɔabrɛ. Wo deɛ hwɛ, asomafo no kosiesiee baabi a wobedi Twam no, na eduu anwummere no wohyia dii afahyɛ no. Afei, Yesu de Awurade Anwummeduan no sii hɔ de kyerɛɛ ɔkwan a wɔbɛfa so akae ne wu. (1 Kor. 11:23-25) Afei bere a “wɔtoo ayeyi dwom wiei no, wofii adi kɔɔ Ngo Bepɔw no so.” Ná wobetwa kwan kakra afa Yerusalem mmɔnten so ansa na wɔadu hɔ. (Mat. 26:30, 36) Yɛreka yi, ɛbɛyɛ sɛ na anadwo dumien abɔ apa ho koraa. Sɛ yɛwɔ Getsemane turom hɔ saa anadwo no a, ebia anka yɛn nso yɛbɛda. Yesu ankasa hui sɛ asomafo no abrɛ, enti wanka wɔn anim, na mmom ɔkae sɛ ‘honhom no pɛ, nanso honam no yɛ mmerɛw.’\nƐwom, Petro fomee nanso ‘ɔwɛn maa mpaebɔ’ (Hwɛ nkyekyɛm 10, 11)\n10, 11. (a) Dɛn na Petro sua fii nea esii Getsemane turom hɔ no mu? (b) Dɛn na wusua fi nea ɛtoo Petro no mu?\n10 Nea esii Getsemane turom hɔ no kyerɛɛ Petro biribi paa. Ná Yesu adi kan aka akyerɛ wɔn sɛ: “Nea ɛbɛba me so no bɛto mo nyinaa hintidua anadwo yi.” Nanso Petro buae sɛ: “Sɛ nea ɛbɛba wo so no bɛto wɔn nyinaa hintidua mpo a, me de, ɛrento me hintidua da!” Ɛnna Yesu ka kyerɛɛ Petro sɛ ɔbɛpa no mprɛnsa. Nanso Petro annye anni. Mmom ɔkae sɛ: “Sɛ etwa sɛ me ne wo wu mpo a, merempa wo da.” (Mat. 26:31-35) Nanso nea Yesu kae no pɛpɛɛpɛ na Petro yɛe; ɔpaa no. Afei bere a Petro ani baa ne ho so no, ‘osui pii.’—Luka 22:60-62.\n11 Yebetumi aka sɛ Petro suaa biribi fii asɛm yi mu, na ɛno akyi no, wannye ne ho anni dodo. Sɛ yɛreka a, mpaebɔ na ɛboaa no. Wo deɛ hwɛ, Petro ankasa na ɔkyerɛw sɛ ‘yɛnwɛn mma mpaebɔ.’ Ɛnde, yetie Bible mu afotu yi anaa? ‘Yɛkɔ so bɔ mpae’ de kyerɛ sɛ yɛdan Yehowa anaa? (Dw. 85:8) Momma yentie ɔsomafo Paulo afotu yi nso: “Nea odwen sɛ ogyina hɔ no nhwɛ yiye na wanhwe ase.”—1 Kor. 10:12.\nYEHOWA BUAA NEHEMIA MPAE\n12. Dɛn na Nehemia yɛe a yebetumi asuasua?\n12 Afei momma yɛnnan nkɔ Nehemia so. Aka bɛyɛ mfe 450 ma Kristo aba no, Nehemia na na ɔhyɛ Persia hene Artasasta nsã. Sɛ yɛreka nnipa a na wɔmfa mpaebɔ nni agorɔ a, Nehemia ka ho. Tebea a na Yudafo no wom wɔ Yerusalem nti, Nehemia “dii mmuada bɔɔ mpae wɔ ɔsoro Nyankopɔn anim” nna pii. (Neh. 1:4) Bere a Artasasta bisaa Nehemia nea enti a n’anim ayɛ mmɔbɔmmɔbɔ no, ‘ntɛm ara na ɔbɔɔ ɔsoro Nyankopɔn mpae.’ (Neh. 2:2-4) Dɛn na efii mu bae? Yehowa tiee Nehemia mpae no, na ɔhwɛe sɛ biribiara bɛkɔ yiye ama ne nkurɔfo. (Neh. 2:5, 6) Yebetumi aka paa sɛ eyi hyɛɛ Nehemia gyidi den!\n13, 14. Sɛ yɛpɛ sɛ yɛn gyidi yɛ den na yedi Satan so nkonim a, dɛn na ɛsɛ sɛ yɛyɛ?\n13 Sɛ yɛbɔ mpae daa sɛnea Nehemia yɛe no a, ɛbɛhyɛ yɛn gyidi den. Satan yɛ otirimɔdenfo, na bere biara ɔhwehwɛ kwan a ɔbɛtow ahyɛ yɛn so. Nea ɔpɛ ara ne sɛ yɛbɛyɛ mmerɛw. Sɛ yɛyare anaa yɛbotow a, ebia yebenya adwene sɛ bere a yɛde kɔ asɛnka bosome biara no nnu hwee wɔ Onyankopɔn ani so. Ebia tebea bi a yɛn mu bi afa mu agyaw yɛn adwinnwen anaa kɔdaanna. Nea Satan pɛ ara ne sɛ yebenya adwene sɛ yɛnsɛ hwee. Onyae a, anka daa yɛn abam abu ma yɛn gyidi ayɛ mmerɛw. Nanso sɛ ‘yɛwɛn ma mpaebɔ’ a, yɛn gyidi bɛkɔ so ara ayɛ den. Bible ka sɛ yɛn gyidi te sɛ kyɛm kɛse a yebetumi de “adum ɔbɔnefo no mmɛmma a ɛredɛw no nyinaa.”—Efe. 6:16.\nSɛ‘yɛwɛn ma mpaebɔ’ a, ɛbɛhyɛ yɛn mpamden ma yɛagyina nsɛnnennen ano (Hwɛ nkyekyɛm 13, 14)\n14 Sɛ ‘yɛwɛn ma mpaebɔ’ na yehyia sɔhwɛ bi mpo a, asɛm remfa yɛn ase; yɛbɛkɔ so ara adi Yehowa nokware. Sɛ yehyia sɔhwɛ anaa amanehunu bi a, momma yɛnkae Nehemia na ntɛm ara yɛnkɔ Onyankopɔn anim wɔ mpaebɔ mu. Sɛ Yehowa nsa nnim a, yɛbɛyɛ dɛn atumi agyina sɔhwɛ ano?\nBƆ MPAE MA AFOFORO\n15. Nsɛm bɛn na ɛsɛ sɛ yɛn mu biara bisa ne ho?\n15 Yesu srɛ maa Petro na ne gyidi ansa. (Luka 22:32) Ná Kristoni bi wɔ asomafo no bere so a ne din de Epafra. Osuasuaa Yesu, na ɔyeree ne ho bɔɔ mpae maa ne nuanom a wɔwɔ Kolose no. Paulo kyerɛw Kolosefo no sɛ: “Daa ɔyere ne ho bɔ mpae ma mo, sɛnea ɛbɛyɛ a awiei koraa mubegyina hɔ pintinn, na moanya ahotoso kɛse wɔ Onyankopɔn apɛde nyinaa mu.” (Kol. 4:12) Ɛsɛ sɛ yɛn mu biara bisa ne ho sɛ: ‘Meyere me ho bɔ mpae ma me nuanom a wɔwɔ wiase nyinaa? Mpɛn ahe na mebɔ mpae ma me nuanom a atoyerɛnkyɛm ato wɔn? Da bɛn na mebɔɔ mpae maa anuanom a asɛyɛde da wɔn mmati so wɔ Yehowa ahyehyɛde no mu? Asafo no mufo a wɔwɔ ahokyere mu bɛn na mabɔ mpae ama wɔn nnansa yi?’\n16. Ehia sɛ yɛbɔ mpae ma afoforo anaa? Kyerɛkyerɛ mu.\n16 Sɛ yɛbɔ mpae ma afoforo a, ebetumi aboa wɔn paa. (Monkenkan 2 Korintofo 1:11.) Ɛyɛ nokware sɛ ɛnyɛ Yehowa asomfo dodow a wɔbɔ mpae anaa mpɛn dodow a wɔbɔ mpae no na ɛbɛhyɛ Yehowa ma wabua. Nanso sɛ n’asomfo pii bɔ mpae a, ohu sɛ wodwen wɔn nuanom ho, na eyi ma ne koma tɔ ne yam na obua saa mpae no. Enti ɛnsɛ sɛ yɛtoto hokwan a yɛwɔ sɛ yɛbɔ mpae ma afoforo no ase koraa. Momma yensuasua Epafra na yɛmmɔ mpae mma yɛn nuanom Kristofo mfa nkyerɛ sɛ yɛdɔ wɔn na yedwen wɔn ho. Yɛyɛ saa a, yɛn ani begye efisɛ “ɔma mu wɔ anigye pii sen ogye.”—Aso. 20:35.\n“YƐN NKWAGYE ABƐN”\n17, 18. Sɛ ‘yɛwɛn ma mpaebɔ’ a, mfaso bɛn na yebenya?\n17 Ansa na Paul reka sɛ “anadwo kɔ n’anim; adekyee abɛn” no, ɔkyerɛwee sɛ: “Munim bere no, sɛ dɔn a ɛsɛ sɛ mufi nna mu sɔre no anya adu, efisɛ seesei yɛn nkwagye abɛn kyɛn bere a yɛbɛyɛɛ gyidifo no.” (Rom. 13:11, 12) Wiase foforo a Onyankopɔn ahyɛ ho bɔ no abɛn, na yɛn nkwagye nso abɛn sen sɛnea yesusuw koraa. Enti ɛnyɛ saa bere yi na ɛsɛ sɛ yɛn gyidi hinhim na yɛda. Afei ɛnsɛ sɛ yɛma kwan ma wiase no gye bere a yɛde bɛbɔ Yehowa mpae no. Mmom ɛsɛ sɛ ‘yɛwɛn ma mpaebɔ.’ Yɛyɛ saa a, ɛbɛboa yɛn ma yɛatena ase “abrabɔ kronkron ne onyamesom pa mu” bere a yɛretwɛn Yehowa da no. (2 Pet. 3:11, 12) Sɛ ampa ara sɛ yɛrewɛn na yegye di paa sɛ wiase bɔne yi awiei abɛn a, yɛde yɛn abrabɔ bɛkyerɛ. Ɛnde, ‘mommma yennnyae mpaebɔ da.’ (1 Tes. 5:17) Afei momma yensuasua Yesu na yɛnhwehwɛ baabi a yɛn nkutoo betumi ne Yehowa akasa. Sɛ yegye bere bɔ Yehowa mpae a, ɛbɛma yɛabɛn no paa. (Yak. 4:7, 8) Hwɛ nhyira ara a yebenya!\n18 Bible ka sɛ: “Bere a Kristo wɔ ɔhonam mu no, ɔnam nteɛm a emu yɛ den ne nusu so de adesrɛ ne nkotɔsrɛ baa Nea na obetumi agye no afi owu mu no anim, na ne nyamesuro nti, wotiee no.” (Heb. 5:7) Yesu de nkotɔsrɛ kɔɔ Yehowa anim na ɔde n’adesrɛ too n’anim. Ɔkɔɔ so ara dii Onyankopɔn nokware kosii sɛ ɔde ne som baa awiei wɔ asase so. Eyi nti Yehowa nso anyi ne mu; onyanee no kɔɔ soro, na seesei ɔne owuo abɔ nsianho koraa. Yɛn nso, sɔhwɛ anaa amanehunu biara a yebehyia no, yebetumi adi yɛn soro Agya no nokware. Nokwasɛm ne sɛ daa nkwa da hɔ retwɛn yɛn; nea ehia ara ne sɛ ‘yɛbɛwɛn ama mpaebɔ.’


Забур 106 CARS - Nnwom 106 ASCB\nMonna Awurade ase na ɔyɛ;\n2Hwan na ɔbɛtumi aka nneɛma akɛseɛ a Awurade ayɛ?\nAnaasɛ ɔbɛtumi aka ne nkamfo awie?\n3Nhyira nka wɔn a wɔkɔ so bu atɛntenenee,\nna daa wɔyɛ deɛ ɛyɛ.\n4Ao Awurade, sɛ wohunu wo nkurɔfoɔ mmɔbɔ a kae me.\nSɛ wogye wɔn nkwa a, boa me,\n5na manya wɔn a wapa wɔn no yiedie mu kyɛfa,\nna manya wo manfoɔ anigyeɛ no mu kyɛfa\nna me ne wʼagyapadeɛ no abɔ mu de nkamfo ama wo.\n6Yɛayɛ bɔne sɛdeɛ yɛn nananom yɛeɛ no;\nyɛayɛ mfomsoɔ na yɛadi atirimuɔdensɛm.\n7Ɛberɛ a yɛn nananom wɔ Misraim no,\nwɔannwene wo nsɛnkyerɛnneɛ ho;\nwɔankae wʼadɔeɛ bebrebe no,\nna wɔtee atua wɔ Ɛpo Kɔkɔɔ no ho.\n8Nanso, ne din enti ɔgyee wɔn nkwa,\nsɛdeɛ ɔbɛda ne tumi kɛseɛ no adi.\n9Ɔteaa Ɛpo Kɔkɔɔ no ma ɛwee;\nɔde wɔn faa abunu mu te sɛ ɛserɛ so.\n10Ɔgyee wɔn firii ɔtamfoɔ no nsam;\ndeɛ ɔtane wɔn nsam na ɔyii wɔn firiiɛ.\n11Nsuo kataa wɔn atamfoɔ so;\n12Afei wɔgyee ne bɔhyɛ no diiɛ\nna wɔtoo nʼayɛyie dwom.\n13Nanso, ntɛm so, wɔn werɛ firii deɛ wayɛ\nna wɔantwɛn nʼagyinatuo.\n14Akɔnnɔ bɛhyɛɛ wɔn mu wɔ ɛserɛ so hɔ,\nna wɔ asase paradada no so, wɔsɔɔ Onyankopɔn hwɛeɛ,\n15enti ɔmaa wɔn deɛ wɔbisaeɛ,\nnanso, ɔde ɔfɔn yadeɛ baa wɔn so.\nne Aaron a Awurade ate ne ho no.\n17Asase mu buee na ɛmenee Datan\nna ɛsiee Abiram asafo no.\n18Egya tɔɔ wɔn akyidifoɔ no mu;\nogyaframa hyee amumuyɛfoɔ no.\n19Wɔyɛɛ nantwie ba wɔ Horeb\nna wɔkotoo ohoni a wɔde fagudeɛ ayɛ.\n20Wɔsesaa wɔn Animuonyam.\nWɔde nantwinini, a ɔwe ɛserɛ nsɛsodeɛ.\n21Wɔn werɛ firii Onyankopɔn a ɔgyee wɔn nkwa,\ndeɛ ɔyɛɛ nneɛma akɛseɛ wɔ Misraim no,\n22nsɛnkyerɛnneɛ a ɔyɛɛ wɔ Ham asase so\nne nneɛma a ɛyɛ hu wɔ Ɛpo Kɔkɔɔ ho no.\n23Enti ɔkaa sɛ ɔbɛsɛe wɔn,\nnanso Mose a ɔyɛ deɛ wapa noɔ no\nɔsrɛɛ no, dwodwoo nʼabufuo no ano sɛdeɛ ɔrensɛe wɔn.\n24Afei, wɔn ani ansɔ asase fɛfɛ no;\nna wɔannye ne bɔhyɛ anni.\n25Wɔnwiinwii wɔ wɔn ntomadan mu\nna wɔannyɛ ɔsetie amma Awurade.\n26Enti ɔmaa ne nsa so kaa ntam kyerɛɛ wɔn sɛ\nɔbɛma wɔn atotɔ wɔ ɛserɛ no so,\n27ɔbɛma wɔn asefoɔ atotɔ wɔ amanaman mu\nna wɔdii afɔrebɔdeɛ a wɔde ama anyame a wɔnni nkwa;\n29wɔde wɔn atirimuɔdensɛm hyɛɛ Awurade abufuo\n30Na Pinehas sɔre dii agyinamu,\nna Awurade sii ɔyaredɔm no ano.\n31Wɔde yei yɛɛ tenenee maa Pinehas\nwɔ awoɔ ntoatoasoɔ a ɛnni awieeɛ a ɛbɛba no mu.\n32Meriba nsuo ho nso, wɔhyɛɛ Awurade abufuo,\nna wɔn enti, ɔhaw baa Mose so,\n33ɛfiri sɛ wɔtee Onyankopɔn Honhom anim atua,\nna asɛm a wannwene ho firii Mose anomu.\nsɛdeɛ Awurade hyɛɛ wɔn no,\n36Wɔsomm wɔn ahoni\nna ɛbɛyɛɛ afidie maa wɔn.\n37Wɔde wɔn mmammarima\nne wɔn mmammaa bɔɔ afɔdeɛ maa abosom.\n38Wɔkaa mogya a ɛdi bem guiɛ;\nwɔn mmammarima ne wɔn mmammaa mogya a\nwɔde bɔɔ afɔdeɛ maa Kanaan ahoni no\n39Wɔde deɛ wɔyɛeɛ no guu wɔn ankasa ho fi;\nwɔnam deɛ wɔyɛeɛ no so bɔɔ adwaman.\n40Enti, Awurade bo fuu ne nkurɔfoɔ;\nna ɔkyirii nʼagyapadeɛ.\n41Ɔdanee wɔn maa amanaman no,\nna wɔn atamfoɔ dii wɔn so.\n42Wɔn atamfoɔ hyɛɛ wɔn so\nnanso wɔkɔɔ so tee atua\n44Nanso ɔhunuu wɔn ahohiahia\nɛberɛ a wɔsu frɛɛ noɔ no;\n45Wɔn enti, ɔkaee nʼapam no\nna ɔfirii nʼadɔeɛ kɛseɛ no mu hunuu wɔn mmɔbɔ.\n46Ɔmaa sodifoɔ a wɔafa wɔn nnommum no\nnyaa ahummɔborɔ maa wɔn.\n47Gye yɛn, Ao Awurade yɛn nkwagyeɛ Onyankopɔn,\nna boaboa yɛn ano firi amanaman so,\nna yɛde nkamfo ahyɛ wo animuonyam.\n48Ayɛyie nka Awurade, Israel Onyankopɔn,\nMomma nnipa no nyinaa nka sɛ, “Amen!”\nASCB : Nnwom 106


Hebrifo 4 NA-TWI - 希伯来书 4 CCB | Biblica América Latina\nHebrifo 4 NA-TWI - 希伯来书 4 CCB\n1Afei, esiane sɛ bɔhyɛ a ɛfa ne mu home da so wɔ hɔ nti, momma yɛnhwɛ yiye na mo mu bi antɔ sin wɔ mu. 2 Efisɛ, wɔaka Asɛmpa no akyerɛ yɛn sɛnea wɔaka akyerɛ wɔn no. Nanso wɔammu asɛm a wɔka kyerɛɛ wɔn no, efisɛ, wɔn a wotiee no annye anni. 3 Na yɛn a yɛagye adi no kɔ saa home no mu sɛnea Onyankopɔn aka se, “Enti mifi m’abufuw mu ka ntam se, ‘Wɔrenkɔ me home mu da.’“ Ɔkaa saa asɛm yi de, nanso bere a ɔbɔɔ wiase no, na owiee n’adwuma.\n4 Na Kyerɛwsɛm no mu baabi wɔka biribi fa da a ɛto so ason no ho se, “Da a ɛto so ason no, Onyankopɔn homee a wanyɛ adwuma biara.”\n5 Wɔkaa saa asɛm koro yi ara bio se, “Wɔremma me home mu da.” 6 Wɔn a wodii kan tee Asɛmpa no anhome wɔ Onyankopɔn mu, efisɛ, wɔannye anni. Afoforo bi nso wɔ hɔ a wɔma wɔn kwan na wɔhome wɔ Onyankopɔn nkyɛn.\n7 Wogyina nokwasɛm a Onyankopɔn aka se wayi da bi ato hɔ a wɔfrɛ no “Ɛnnɛ,” no so. Mfe pii akyi no, ɔnam Dawid so kae wɔ Kyerɛwsɛm no mu se, “Ɛnnɛ, sɛ mote Onyankopɔn nne a, mummpirim mo koma.”\n8 Sɛ Yosua dii nnipa no anim de wɔn kɔɔ Onyankopɔn home mu a, anka akyiri yi Onyankopɔn anka da foforo ho asɛm. 9 Sɛnea ɛte yi, ɔhome da so wɔ hɔ ma Onyankopɔn nkurɔfo sɛnea Onyankopɔn homee da a ɛto so ason no. 10 Obiara a ɔhome wɔ Onyankopɔn mu no home fi n’ankasa ne nnwuma mu sɛnea Onyankopɔn home fii ne nnwuma mu no. 11 Enti momma yɛmmɔ yɛn ho mmɔden na yɛatumi akɔ Onyankopɔn home mu. Ɛnsɛ sɛ yɛn mu bi yɛ asoɔden sɛnea wɔyɛɛ asoɔden a enti wɔankɔ mu no.\n12 Onyankopɔn asɛm te ase nnam so. Ɛyɛ nnam sen sekan anofanu. Etwa kosi baabi a honhom ne ɔkra hyia. Etwa kɔ baabi a apɔw ne dompe kyim hyia. Ebu nea nnipa adwene ne wɔn koma pɛ ho atɛn. 13 Biribiara nni hɔ a wɔde sie Onyankopɔn ma ɛyɛ yie. Abɔde mu biribiara da n’anim na ɔno na ɛsɛ sɛ yebu yɛn ho akontaa kyerɛ no.\nYesu yɛn Sɔfopanyin\n14 Ɛno nti, momma yenso gyidi a yɛka ho asɛm no mu dennen. Efisɛ yɛwɔ Ɔsɔfopanyin kɛse Onyankopɔn Ba Yesu a wakɔ Onyankopɔn anim. 15 Yɛn Sɔfo panyin no nyɛ obi a ontumi nte nka mma yɛn wɔ yɛn mmerɛwyɛ ho. Yɛwɔ obi a wɔasɔ no ahwɛ akwan horow nyinaa so sɛ yɛn ara nanso wanyɛ bɔne. 16 Momma yensi yɛn bo na yɛmmra Onyankopɔn ahengua a adom wɔ mu no ho, na ɛno na ɛbɛma yɛanya ahummɔbɔ ne adom a ɛbɛboa yɛn bere a yɛn ho akyere yɛn no mu.\nNA-TWI : Hebrifo 4


Akokoduru a Yɛde Begyina Amanehunu Mu | Study\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lingala Lithuanian Malagasy Malay Myanmar Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\n“Onyankopɔn ne yɛn guankɔbea ne yɛn ahoɔden, ahohia mu boafo a ɔwɔ hɔ daa.”—DW. 46:1.\nSɛ yɛmpɛ sɛ amanehunu bu yɛn abam a, dɛn na ɛsɛ sɛ yɛyɛ?\nDɛn nti na ɛsɛ sɛ yenya akokoduru?\nNneɛma bɛn na Yehowa de ama yɛn a ɛbɛboa yɛn ma yɛagyina amanehunu mu?\n1, 2. Amanehunu bɛn na ato nnipa pii? Dɛn na yɛn mu biara pɛ?\nYƐTE mmere a emu yɛ den mu. Atoyerɛnkyɛm abu so wɔ asase so baabiara. Asasewosow, ogya ahyehye-ahyehye, nsuyiri, ahum, ne mframa gyampantrudu ama adesamma ahu amane ankasa. Mmeae bi mpo de, wobɛte na ɛpo atwiw afa asase so. Bio nso, abusua mu nsɛnnennen ne dadwen ama nnipa pii abotow, na ehu aka wɔn. Ɛyɛ nokware paa sɛ ‘asiane to yɛn nyinaa bere a yɛnhwɛ kwan.’—Ɔsɛnk. 9:11.\n2 Onyankopɔn asomfo agyina amanehunu yi nyinaa mu de anigye resom no. Nanso bere a wiase yi rebɛn n’awiei no, nea yɛn mu biara pɛ ne sɛ obesiesie ne ho, na sɛ daakye yɛkɔ ahohia mu a yɛatumi agyina mu. Sɛ yehyia nsɛnnennen a ɛte saa a, yɛbɛyɛ dɛn akɔ so de anigye asom Onyankopɔn? Dɛn na ɛbɛboa yɛn ma yɛanya akokoduru agyina amanehunu mu ɛnnɛ?\nSUASUA WƆN A WONYAA AKOKODURU\n3. Sɛnea Romafo 15:4 kyerɛ no, sɛ amanehunu to yɛn a, dɛn na ebetumi akyekye yɛn werɛ?\n3 Ɛwom sɛ ɛnnɛ amanehunu atu atese de, nanso ɛnyɛ ade foforo, efisɛ tete nyinaa na nnipa hu amane. Onyankopɔn asomfo binom a wɔtenaa ase tete no nyaa akokoduru gyinaa amanehunu mu. Momma yɛnhwɛ nea yebetumi asua afi wɔn hɔ.—Rom. 15:4.\n4. Amanehunu bɛn na Dawid faa mu, na dɛn na ɛboaa no?\n4 Yɛnhwɛ amanehunu a ɛtoo Dawid. Ná Ɔhene Saul repɛ no akum no, n’atamfo tow hyɛɛ no so faa ne yerenom kɔe, na ɔno ara ne nkurɔfo mpo yii no mae. Ɛtɔ da bi a na wayɛ hahaaha. (1 Sam. 18:8, 9; 30:1-5; 2 Sam. 17:1-3; 24:15, 17; Dw. 38:4-8) Bible ma yehu sɛnea amanehunu a ɛtoo Dawid no ma odii yaw. Nanso eyi ansɛe ne gyidi; ɔkɔɔ so ara de ne ho too Yehowa so. Ɔkae sɛ: “Yehowa ne me nkwa abannennen. Hena na me ho bɛpopo n’anim?”—Dw. 27:1; monkenkan Dwom 27:5, 10.\n5. Bere a Abraham ne Sara hyiaa nsɛnnennen no, dɛn na ɛboaa wɔn ma wogyinaa mu?\n5 Abraham ne Sara tenaa ntamadan mu wɔn nkwa nna dodow no ara. Wɔyɛɛ ahɔho wɔ ananafo asase so. Wɔamfa no ahogono. Ɔkɔm te sii asase no so na aman a atwa wɔn ho ahyia nso annyae wɔn haw. Nanso wonyaa akokoduru gyinaa mu. (Gen. 12:10; 14:14-16) Ɛyɛɛ dɛn na wotumi gyinaa mu? Onyankopɔn Asɛm ka kyerɛ yɛn sɛ na Abraham retwɛn “kurow a ɛwɔ fapem ankasa a ne kyekyefo ne ne yɛfo ne Onyankopɔn.” (Heb. 11:8-10) Abraham ne Sara amma nsɛnnennen a wohyiae no ansɛe wɔn anigye, mmom wɔde wɔn ani too nea na Onyankopɔn de ahyɛ wɔn bɔ no so.\n6. Yɛbɛyɛ dɛn asuasua Hiob?\n6 Afei momma yɛnhwɛ Hiob. Amanehunu a ɛtoo no nyɛ ade ketewa. Yebetumi aka sɛ asetena fonoo no ankasa. (Hiob 3:3, 11) Nea ɛsɛee asɛm no koraa ne sɛ na onnim nea enti a nneɛma rekɔ saa. Nanso wampa abaw. Mmom ɔkɔɔ so nyaa Onyankopɔn mu gyidi, na wannyae ne mudi mu. (Monkenkan Hiob 27:5.) Eyi yɛ nhwɛso pa a yebetumi asuasua.\n7. Amanehunu bɛn na ɛtoo Paulo bere a ɔresom Onyankopɔn? Dɛn na ɛma onyaa akokoduru gyinaa mu?\n7 Momma yɛnhwɛ nea ɛtoo ɔsomafo Paulo nso. Ohyiaa asiane wɔ kurow mu, wuram, ne ɛpo so. Paulo kae sɛ ‘ɔkɔm ne sukɔm ne awɔw’ dee no, na ɔdaa “adagyaw” mpo. Ɔkae nso sɛ mmere bi mpo hyɛn a ɔte mu guu asu, na emu biako de, ‘odii bun mu anadwo ne awia.’ (2 Kor. 11:23-27) Paulo anya no ahogono wɔ ne som mu, nanso bere a ne nkwa da asiane mu mpo wampa abaw. Bere bi ɛkaa dɛ anka ɔrewu, na ɔkae sɛ: “Eyi baa saa na yɛamfa yɛn ho anto yɛn ankasa ho so, na mmom yɛde yɛn ho ato Onyankopɔn a onyan awufo no so. Efisɛ ogyee yɛn fii ade kɛse te sɛ owu mu, na obegye yɛn.” (2 Kor. 1:8-10) Nneɛma bɔne a ɛtotoo Paulo no, nnipa pii nhyiaa bi saa da. Nanso ɛtɔ da bi a yɛn mu bebree te nka te sɛ Paulo, enti sɛ yɛhwɛ sɛnea ɔde akokoduru gyinaa mu no a, ɛkyekye yɛn werɛ.\nMMA W’ABAM MMU\n8. Ɔhaw a yehyia no nnɛ betumi aka yɛn dɛn? Ma nhwɛso.\n8 Ɛnnɛ, wiase baabiara a wobɛkɔ no, atoyerɛnkyɛm, nsɛnnennen ne nhyɛso nko ara. Nnipa pii te nka sɛ ɔhaw amene wɔn. Kristofo binom mpo te nka saa ara. Wɔn mu biako ne onuawa bi a wɔfrɛ no Lani. * Ná ɔne ne kunu de anigye reyɛ bere nyinaa som adwuma no wɔ Australia. Da koro bi ohui sɛ kokoram atɔ ne nufu mu. Asɛm no bubuu no. Ɔkae sɛ: “Nnuru a wɔde saa me yare no ma meyɛɛ mmerɛw, na ɛyɛɛ me sɛ me so nni mfaso.” Nea na ɛhaw adwene koraa ne sɛ na wɔayɛ ne kunu akyi berɛmo oprehyɛn, na ɔno koro yi ara na na ɔhwɛ ne kunu. Sɛ yɛkɔ tebea a ɛte saa mu a, dɛn na yebetumi ayɛ?\n9, 10. (a) Dɛn na ɛnsɛ sɛ yɛma Satan kwan ma ɔyɛ? (b) Dɛn na ɛbɛboa yɛn ma yɛagyina “ahohia bebree” a Asomafo Nnwuma 14:22 ka ho asɛm no ano?\n9 Sɛ yɛkɔ ahohia mu a, ɛsɛ sɛ yɛkae sɛ nea Satan pɛ ne sɛ ɔbɛsɛe yɛn gyidi ne yɛn anigye. Nanso ɛnsɛ sɛ yɛma no kwan. Mmebusɛm 24:10 ka sɛ: “W’aba mu abu ahohia da mu anaa? W’ahoɔden so bɛtew.” Sɛ yesusuw Bible mu nhwɛso ahorow ho, te sɛ nea yɛaka ho asɛm dedaw no a, ɛbɛboa yɛn ma yɛanya akokoduru de agyina amanehunu ano.\n10 Ɛsɛ sɛ yɛkae nso sɛ yɛrentumi nnyi ɔhaw a yehyia nyinaa mfi hɔ. Nokwasɛm mpo ne sɛ, ɛsɛ sɛ yɛhwɛ kwan sɛ yebehyia ɔhaw. (2 Tim. 3:12) Asomafo Nnwuma 14:22 ka sɛ: “Etwa sɛ yɛfa ahohia bebree mu de kɔ Onyankopɔn ahenni mu.” Ɛnsɛ sɛ woma kwan ma amanehunu mene wo, mmom bu no sɛ hokwan a wode bɛkyerɛ sɛ wowɔ gyidi sɛ Onyankopɔn bɛboa wo.\n11. Dɛn na yebetumi ayɛ na amanehunu ammu yɛn abam?\n11 Ɛsɛ sɛ yedwinnwen nneɛma a ɛma yɛn ani gye ho. Onyankopɔn Asɛm ka kyerɛ yɛn sɛ: “Anigye koma ma onipa anim tew, na koma mu yaw ma honhom botow.” (Mmeb. 15:13) Dɔkotafo ayɛ nhwehwɛmu ahu sɛ ade biako a ebetumi ama ɔyarefo ho atɔ no ne sɛ obegye adi sɛ ne ho bɛtɔ no. Nhwɛso bi ni: Sɛ wɔma ɔyarefo no biribi taforo-taforo ho kɛkɛ na ɔyarefo no susuw sɛ ebetumi asa no yare a, ɛboa ma ne ho tɔ no. Nanso sɛ onya adwene sɛ ade a wɔde ama no sɛ ɔntaforo ho no rentumi mmoa no a, ne yare no renkɔ. Nneɛma bi wɔ hɔ a yɛrentumi nyɛ ho hwee, enti sɛ yɛkɔ so de haw yɛn ho a, ɛbɛma yɛabotow. Anigyesɛm ne sɛ Yehowa de, ɔmma yɛn biribi kɛkɛ sɛ “yɛntaforo” ho na yɛanya adwene sɛ yɛn haw ano aduru ne no, na mmom ɔma yɛn mmoa a yehia ankasa. Bere a atoyerɛnkyɛm mpo ato yɛn no, ɔnam n’Asɛm so kyekye yɛn werɛ, ɔma yɛn nuanom Kristofo boa yɛn, na ɔde ne honhom kronkron hyɛ yɛn den ma yegyina yɛn nan so. Sɛ yedwinnwen saa nneɛma yi ho a, ɛbɛhyɛ yɛn den. Ɛho nhia sɛ wudwinnwen amanehunu a woafa mu ho, mmom yɛ nea wubetumi biara na ɔhaw no ammunkam wo so na fa w’adwene si nneɛma a ɛma w’ani gye so.—Mmeb. 17:22.\n12, 13. (a) Dɛn na aboa Onyankopɔn asomfo ma wɔatumi agyina atoyerɛnkyɛm ano? Ma nhwɛso. (b) Sɛ atoyerɛnkyɛm si a, ɛma yehu sɛ dɛn na ehia paa wɔ nnipa asetenam?\n12 Nnansa yi atoyerɛnkyɛm asisi aman bi so. Anuanom pii amfa no ahogono koraa, nanso wɔatintim wɔ tebea a ɛte saa mu. Eyi ka yɛn koma paa. Afe 2010 mfiase mu hɔ no, asase wosowee wɔ Chile na ɛpo twiw faa asase so maa anuanom adan ne wɔn agyapade pii sɛee. Nokwasɛm ne sɛ ebinom ano aduan bɔɔ wɔn. Nanso anuanom amfa wɔn som anni agoru. Onua bi a wɔfrɛ no Samuel fie sɛee koraa na ɔkae sɛ: “Atoyerɛnkyɛm yi nyinaa akyi no, me ne me yere annyae asafo nhyiam ne asɛnka kɔ da. Migye di sɛ eyi nti na yɛn ani so antan yɛn no.” Wɔne anuanom afoforo pii hwɛe sɛ wɔremma atoyerɛnkyɛm no mmu wɔn abam, mmom wɔkɔɔ so de ahokeka som Yehowa.\n13 September 2009 mu no, osubran bi tɔe wɔ Philippines ma eyiri faa Manila kurow no fa kɛse no ara. Osikani bi a ne nneɛma pii sɛee kae sɛ: “Nsuyiri no maa asikafo ne ahiafo nyinaa yɛɛ pɛ. Ɔdefo oo, ohiani oo, obiara huu amane.” Eyi ma yɛkae afotu a Yesu de mae yi: “Monhyehyɛ mo ademude ɔsoro, baabi a nwewee anaa nkannare nsɛe no, na akorɔmfo mmubu nkowia.” (Mat. 6:20) Ahonyade tumi fi yɛn nsa prɛko pɛ, enti sɛ yɛde yɛn werɛ hyɛ mu a, yɛn nsa besi fam. Nea ɛyɛ papa ne sɛ yɛbɛma abusuabɔ a yɛne Yehowa wɔ ho ahia yɛn asen biribiara. Sɛ yɛfa Yehowa adamfo a, amanehunu biara a ɛbɛto yɛn no, saa adamfofa no rensɛe da.—Monkenkan Hebrifo 13:5, 6.\nNEA ENTI A ƐSƐ SƐ YENYA AKOKODURU\n14. Dɛn nti na ɛsɛ sɛ yenya akokoduru?\n14 Yesu maa n’asuafo no hui sɛ ne mmae mu no ɔhaw bɛdɔɔso, nanso ɔkae sɛ: “Mommmɔ hu.” (Luka 21:9) Sɛ yɛn hene Yesu ka yɛn ho na amansan Bɔfo no taa yɛn akyi a, ɛnsɛ sɛ yesuro biribiara. Paulo hyɛɛ Timoteo nkuran sɛ: “Onyankopɔn amma yɛn ehu honhom, na mmom tumi ne ɔdɔ ne adwenemtew de.”—2 Tim. 1:7.\n15. Dɛn na Onyankopɔn asomfo bi kae a ɛkyerɛ sɛ wɔwɔ ne mu ahotoso? Yɛbɛyɛ dɛn anya saa ahotoso no bi?\n15 Yɛnhwɛ nea Onyankopɔn asomfo bi kae a ɛkyerɛ sɛ wɔwɔ ahotoso sɛ ɔbɛboa wɔn. Dawid kae sɛ: “Yehowa ne m’ahoɔden ne me kyɛm. Ɔno na mede me koma to no so; waboa me, enti me koma di ahurusi.” (Dw. 28:7) Paulo nso kae sɛ: “Eyinom nyinaa mu na yɛnam nea ɔdɔɔ yɛn no so di nkonim korakora.” (Rom. 8:37) Bere a Yesu hui sɛ ɛrenkyɛ wɔbɛkyere no akum no no, ɔkaa biribi a ɛkyerɛ sɛ ɔwɔ ahotoso sɛ Onyankopɔn rennyaw no. Ɔkae sɛ: “Ɛnkaa me nkutoo, efisɛ Agya no ka me ho.” (Yoh. 16:32) Dɛn na nsɛm a Onyankopɔn asomfo yi kae no ma yehu? Ɛma yehu sɛ wɔn mu biara de ne ho too Yehowa so korakora. Sɛ yenya Onyankopɔn mu ahotoso saa ara a, ɛbɛhyɛ yɛn den ma yɛagyina amanehunu biara ano.—Monkenkan Dwom 46:1-3.\nYƐWƆ NNEƐMA A ƐMA YENYA AKOKODURU—FA DI DWUMA\n16. Dɛn nti na ehia sɛ yesua Onyankopɔn Asɛm?\n16 Ɛnyɛ yɛn ankasa ahoɔden na ɛma yenya akokoduru. Mmom sɛ yebenya akokoduru a, ɛsɛ sɛ yehu Onyankopɔn yiye na yɛde yɛn ho to no so. Sɛ yesua Bible daa a, ɛbɛboa yɛn ma yɛayɛ saa. Onuawa bi a wanya adwenemhaw kaa nea aboa no. Ɔkae sɛ: “Sɛ mihu asɛm bi wɔ Bible mu a ebetumi akyekye me werɛ a, mekenkan no mpɛn pii.” So yɛyɛ abusua som dapɛn biara sɛnea akoa nokwafo no akyerɛ no? Yɛyɛ saa a, ɛbɛboa yɛn ma yɛanya adwene a odwontofo no nyae no bi. Ɔkae sɛ: “Hwɛ sɛnea medɔ wo mmara! Ɛno na midwen ho da mu nyinaa.”—Dw. 119:97.\n17. (a) Dɛn na yɛwɔ a ɛboa yɛn ma yenya akokoduru? (b) Asetenam nsɛm bɛn na woakenkan wɔ yɛn nhoma mu a aboa wo?\n17 Afei nso, yɛwɔ asafo nhoma a ɛhyɛ yɛn mpamden ma yɛde yɛn ho to Yehowa so. Asetenam nsɛm a ɛwɔ yɛn nsɛmma nhoma mu no aboa anuanom bebree. Onuawa bi a ɔwɔ Asia a wanya adwenemhaw kenkan onua bi a na ɔyɛ ɔsɛmpatrɛwfo asetenam nsɛm. Ná onua no nso wɔ saa yare no ara bi, na bere a onuawa no huu sɛnea ogyinaa ano no, ɛhyɛɛ no den. Onuawa no kyerɛwee sɛ: “Ɛboaa me ma mihuu tebea a mewom no yiye na ɛma minyaa anidaso.”\nAmanehunu to wo a, fa mmoa a Yehowa de ama yɛn no di dwuma\n18. Dɛn nti na ɛsɛ sɛ yɛbɔ mpae daa?\n18 Mpaebɔ nso betumi aboa yɛn akwannuasa nyinaa mu. Ɔsomafo Paulo kyerɛe sɛ mfaso wɔ mpaebɔ so. Ɔkae sɛ: “Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu; na Onyankopɔn asomdwoe a ɛboro adwene nyinaa so no bɛbɔ mo koma ne mo adwene nsusuwii ho ban denam Kristo Yesu so.” (Filip. 4:6, 7) Sɛ amanehunu to yɛn a, so yɛtaa bɔ mpae sɛnea yebenya akokoduru agyina mu? Onua bi wɔ Britain a wɔfrɛ no Alex. Adwenemhaw ateetee onua yi mfe pii ni. Ɔkae sɛ: “Mede m’asɛm to Yehowa anim wɔ mpaebɔ mu, na mekenkan n’Asɛm tie nea ɔno nso wɔ ka. Eyi na akurakura me ara besi nnɛ.”\n19. Dɛn nti na mfaso wɔ so sɛ yɛkɔ Kristofo nhyiam?\n19 Ade foforo a ɛboa yɛn ne asafo nhyiam. Odwontofo bi kyerɛwee sɛ: “Me kra ani agyina Yehowa fie adiwo, na abotow.” (Dw. 84:2) Saa ara na yɛn nso yehu no anaa? Onuawa Lani a yɛadi kan aka ne ho asɛm no kae sɛ ohui sɛ ɛho hia paa sɛ ɔkɔ asafo nhyiam; ɛnyɛ ade a ɔpɛ a na ɔkɔ. Ɔkae sɛ: “Minim sɛ, sɛ Yehowa bɛboa me a, ɛsɛ sɛ mekɔ asafo nhyiam.”\n20. Sɛ yɛyere yɛn ho yɛ asɛnka adwuma no a, ɛboa yɛn dɛn?\n20 Sɛ yɛde nsi ne ahokeka ka Ahenni no ho asɛm a, ɛno nso boa yɛn ma yenya akokoduru. (1 Tim. 4:16) Onuawa bi a ɔwɔ Australia a ɔhaw amene no kae sɛ: “Na asɛnka adwuma no atew m’ani so koraa, nanso asafo mu panyin bi yɛɛ nhyehyɛe sɛ ɔne me bɛkɔ asɛnka. Enti me ne no kɔe. Ɛyɛ me sɛ eyi ne kwan a na Yehowa nam so reboa me, efisɛ bere biara a mɛkɔ asɛnka no, m’ani gye paa.” (Mmeb. 16:20) Nnipa pii ahu sɛ bere a wɔreboa nkurɔfo ma wɔanya Yehowa mu gyidi no na wɔn ankasa gyidi reyɛ den. Wɔyɛ saa a, ɛma woyi wɔn adwene fi wɔn haw so na wɔde wɔn adwene si nneɛma a ehia paa so.—Filip. 1:10, 11.\n21. Sɛ yehyia ɔhaw a, ahotoso bɛn na ɛsɛ sɛ yenya?\n21 Yehowa ama yɛn nneɛma bebree a ebetumi aboa yɛn ma yɛagyina yɛn haw ahorow ano. Sɛ yɛde akwankyerɛ yi di dwuma a, amanehunu biara a yebehyia no, yebetumi agyina yɛn nan so. Bio, sɛ yedwinnwen Onyankopɔn asomfo a wɔde akokoduru gyinaa amanehunu mu ho a, ɛbɛboa yɛn paa. Bere a wiase yi rebɛn awiei no, ebia afei na yɛrebehyia ɔhaw akɛse, nanso yebetumi anya adwene a Paulo nyae no bi. Ɔkae sɛ: ‘Wɔtow yɛn kyene, nanso wɔnsɛee yɛn. Yɛmpa abaw.’ (2 Kor. 4:9, 16) Yɛwɔ ahotoso sɛ Yehowa bɛboa yɛn ma yɛde akokoduru agyina amanehunu a ɛto yɛn nnɛ no ano.—Monkenkan 2 Korintofo 4:17, 18.\n^ nky. 8 Wɔasesa edin ahorow no bi.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 2012


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Georgian German Greek Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nƆMANNIFO bi atwa ahwe fam ma ontumi nkasa. Ofi ase sinsen, na ne ti, ne nsa ne n’anan nyinaa wosow biribiri. Sɛ wunim sɛ otwa yare wɔ ne so dedaw a, wubetumi ayɛ pii de aboa no bere a woretwɛn sɛ wubenya mmoa afi baabi no. Ma yɛnhwehwɛ ɔyare yi a afoforo ntaa nte ase yi ho nokwasɛm bi mu kakra.\nDɛn ne otwa yare? Otwa yɛ adwenem yare a ɛma obi tumi sinsen na ɔpo biribiri bere tiaa mu. Yare no ba a, akyɛ araa simma anum. Tebea a yɛkaa ho asɛm wɔ mfiase no ne otwa yare a ɛka nipadua no nyinaa a wɔfrɛ no grand mal seizure no.\nDɛn na ɛde otwa yare ba? Nhwehwɛmufo gye di sɛ sɛ amemene mu nkwammoaa dwumadi ankɔ yiye a, etumi ma obi twa. Nea ɛde ɛno ba de, wonnya nhui.\nSɛ mihu sɛ obi atwa ma ne nipadua nyinaa repo biribiri a, dɛn na ɛsɛ sɛ meyɛ? Nhoma bi ka sɛ, “Sɛ wɔn a wogyina hɔ no hu sɛ ɔyarefo no mpirae na otumi home a, ɛsɛ sɛ wɔma kwan ma otwa no ankasa gyae.” Nanso nhoma no toa so ka sɛ: “Sɛ simma anum akyi na ɔda so ara twa a, anaa otwa ntoatoaso, anaa ɔyarefo no tɔ mum wɔ otwa no akyi a, ɛsɛ sɛ wɔde no kɔ ayaresabea ntɛm ara.”—The Encyclopedia of the Brain and Brain Disorders.\nSɛ mihu sɛ obi anya otwa yare a, dɛn na metumi ayɛ aboa no? Fa biribi a ɛyɛ tofoo hyɛ ne ti ase, na yi biribiara a ebetumi apira no fi baabi a ne ti wɔ no. Sɛ otwa no gyae a, dan ɔyarefo no to ne nkyɛnmu sɛnea wɔakyerɛ wɔ mfonini a ɛwɔ kratafa a edi hɔ no mu no.\nSɛ ɔyarefo no ani so tetew no a, dɛn na ɛsɛ sɛ meyɛ? Nea edi kan no, ma onhu sɛ ɛnsɛ sɛ osuro. Afei boa no ma ɔnsɔre nnyina hɔ na fa no kɔtena baabi a obetumi agye n’ahome kakra. Nnipa pii wɔ hɔ a sɛ wɔn ani so tetew wɔn a, wɔn adwene tu fra na ɛma wɔn ani kum; afoforo nso ani so tetew wɔn ntɛm na wotumi toa nea na wɔreyɛ no so.\nSo wɔn a wotwa no nyinaa ho wosow biribiri? Dabi. Sɛ ɛba ebinom so a, ɛma wotumi yɛ senn, nanso wɔnhwe ase. Wɔfrɛ eyi petit mal seizure anaa otwa a ɛba bere tiaa bi mu na ɛmma onipa no nwosow biribiri, na ɔhaw biara nsi wɔ akyi. Nnipa binom tumi nya petit mal seizure ma ɛkyɛ. Sɛ ɛba saa a, ɔyarefo no betumi akyinkyin wɔ dan mu, na ɔde ahoyeraw bɛtwetwe n’atade, anaa wayɛ n’ade basabasa. Sɛ otwa no gyae a, afei n’ani so biriw no.\nObi a ɔwɔ otwa yare no te nka dɛn? Ntease wom sɛ bere nyinaa wɔn a wɔyare otwa no besuro sɛ yare no betumi aba wɔ beae ne bere a wɔnhwɛ kwan mu. Esiane sɛ wɔmpɛ animguase nti, ebia wɔrenkɔ baabi a nnipa pii ahyiam.\nMɛyɛ dɛn aboa obi a ɔwɔ otwa yare? Hyɛ no nkuran ma ɔnka nea ɛhaw no no nkyerɛ wo. Yɛ otiefo pa. Bisa no ma ɔnkyerɛ wo nea wubetumi ayɛ de aboa no bere a yare no aba no. Esiane sɛ nnipa pii a wɔwɔ ɔyare yi ntaa nka kar nti, sɛ ɔrekɔ baabi a, wubetumi de wo kar afa no anaa woakɔtotɔ nneɛma a ohia ama no.\nSo yare no ano betumi abrɛ ase—anaa mpo wɔasiw ano? Nneɛma bi te sɛ adwinnwen ne da a obi ntumi nna yiye betumi ama otwa no aba ntɛmntɛm. Enti abenfo hyɛ wɔn a wɔwɔ otwa yare no nkuran sɛ wɔnna yiye na wɔntaa nteɛteɛ wɔn apɔw mu na atew wɔn adwinnwen so. Wɔ ebinom fam no, nnuru a wɔfa no aboa wɔn paa ma wɔasiw yare no ano.\nEsiane sɛ aberante bi a ɔwɔ South Africa a wɔfrɛ no Sello wɔ otwa yare nti, ogyae sukuu ntɛm. Onyinii a wankɔ sukuu, na na onni aduru nso a ɔbɛnom de asiw otwa no ano. Nanso na ɔpɛ sɛ ohu Bible mu, enti Yehowa Adansefo boaa no. Wɔne no suaa Bible san kyerɛɛ no akenkan. Bio nso, Ɔdansefo bi a ɔyɛ dɔkota boaa no ma onyaa aduru na ɔsan boaa no ma onyaa mmoa fii aban no hɔ. Sello a seesei wabɛyɛ Ɔdansefo no ka sɛ, “Yehowa Adansefo yɛ nokware Kristofo ankasa.” Seesei Sello nso ka Onyankopɔn wiase foforo a wahyɛ bɔ sɛ ɔyare befi hɔ no ho asɛm kyerɛ afoforo.—Adiyisɛm 21:3-5.\nSɛnea Wubeso Obi a N’ani So Retetew no Mu\nSɛ otwa no gyae a . . .\nKotow ɔyarefo no nkyɛn na pono ne nsa wɔ n’abatwɔw so ma ɛnkyerɛ soro\nFa ne ti to ne nsa foforo no so brɛoo\nFa wo nsa biako no pono ne kotodwe mu fa bɛn wo, na dan no to ne nkyɛn mu brɛoo na twe ɔyarefo no kotodwe bra n’anim sɛnea ɛbɛyɛ a ɛbɛka fam\nKyea ɔyarefo no ti kɔ soro na ama watumi ahome yiye


1 Samuel 17 ASCB - Matej 17 CRO\nDawid Kum Goliat\n1Afei, Filistifoɔ boaboaa wɔn akodɔm ano wɔ Soko a ɛwɔ Yuda sɛ wɔrebɛko. Wɔkyeree sraban wɔ Soko ne Aseka ntam wɔ Efes-Damim. 2Saulo yɛɛ saa ara, boaboaa ne dɔm ano wɔ baabi a ɛbɛn Ela bɔnhwa. 3Filistifoɔ faa bepɔ baako, ɛna Israelfoɔ no nso faa baako a bɔnhwa no da wɔn ntam.\n4Ɔbarima tenten hoɔdenfoɔ bi a ne din de Goliat a ɔfiri Gat no pue firii Filistifoɔ no sraban mu baeɛ. Na ne tenten bɛboro anammɔn nkron. 5Na ɔhyɛ kɔbere kyɛ, hyɛ kɔbere akotaadeɛ a akodeɛ bobɔ mu, na emu duru yɛ dwetɛ kilogram aduonum nson. 6Na ne nan nso, kɔbere nkatanan kata ho ɛna kɔbere pea nso sɛn nʼakyi. 7Na ne pea ano dadeɛ no te sɛ ntomanwomfoɔ nsadua mu tonton, na ano dadeɛ no kari dwetɛ bɛyɛ kilogram nson. Na ɛkyɛmkurani di nʼanim.\n8Goliat bɛgyinaa hɔ teaam guu Israelfoɔ no so sɛ, “Akodɔm yi nyinaa na morebɛko anaa? Monyi mo mu baako na ɔmmɛko mma mo, na me nso mɛsi Filistifoɔ anan mu. Yɛbɛko de awie asɛm no ka! 9Sɛ mo onipa no tumi kum me a, yɛbɛyɛ mo nkoa. Na sɛ mekum no a, mobɛyɛ yɛn nkoa.” 10Filistini no kaa sɛ, “Memmfa Israel akodɔm nyɛ hwee. Momma me ɔbarima a ɔne me bɛko.” 11Ɛberɛ a Saulo ne Israelfoɔ tee yei no wɔbɔɔ huboa na wɔn ho popoeɛ.\nYisai Soma Dawid Wɔ Saulo Sraban Mu\n12Na Dawid yɛ ɔbarima bi a wɔfrɛ no Yisai a ɔyɛ Efratni na ɔfiri Betlehem wɔ Yuda asase so no babarima. Na Yisai wɔ mmammarima baawɔtwe, na Saulo berɛ so no, na wabɔ akɔkoraa a ne mfeɛ a wadi no kɔ anim yie. 13Na Yisai mmammarima mpanimfoɔ baasa na wɔdii Saulo akyi kɔɔ ɔko no. Na abakan no din de Eliab, nʼakyiri ba din de Abinadab, ɛna deɛ ɔtɔ so mmiɛnsa no din de Sama. 14Dawid deɛ, na ɔno ne akumaa koraa. Mpanimfoɔ baasa no na wɔdii Saulo akyi, 15nanso, na Dawid di akɔneaba; ɔkɔsom Saulo na wakɔhwɛ nʼagya nnwan wɔ Betlehem nso.\n16Filistini yi pue mema ne ho so wɔ Israelfoɔ akodɔm nʼanim anɔpa ne anwummerɛ, saa ara adaduanan.\n17Ɛda koro bi, Yisai ka kyerɛɛ Dawid sɛ, “Fa nkyeweɛ lita aduonu mmienu yi ne burodo mua edu yi kɔma wo nuanom mmarima. 18Na fa kyiisi edu a wɔatwitwa yi ma ɔsafohene no. Ɛyɛ a hwɛ sɛdeɛ wo nuanom mmarima no ho teɛ, na gye krataa firi wɔn nkyɛn brɛ me. 19Na Dawid nuanom ne Israel akodɔm no wɔ Ela bɔnhwa no mu a wɔreko tia Filistifoɔ.” 20Adeɛ kyee anɔpa no, Dawid gyaa nnwan no maa odwanhwɛfoɔ bi na ɔfaa akyɛdeɛ no kɔeɛ. Ɔduruu sraban mu hɔ ɛberɛ a na akodɔm no rekɔ mpasua ahodoɔ no so. Wɔrekɔ no, na wɔreteam reto ɔko nnwom. 21Ankyɛre na Israel ne Filistifoɔ no bɛnee wɔn ho a wɔdi nhwɛanimu. 22Dawid gyaa ne nneɛma maa akodeɛ sohwɛfoɔ no, yɛɛ ntɛm kɔɔ akono hɔ kɔkyeaa ne nuanom. 23Ɛberɛ a Dawid ne wɔn rekasa no, Filistini tenten hoɔdenfoɔ Goliat a ɔfiri Gat, firii Filistifoɔ akodɔm no mu teateaa mu kasatwie so kyerɛɛ Israel akodɔm no. 24Ɛberɛ a Israelfoɔ no hunuu ɔbarima no, wɔn nyinaa de ehu dwane kɔeɛ.\n25Afei, na Israelfoɔ keka wɔ wɔn mu sɛ, “Woahunu ɔbrane no? Ɔba bɛkasa tiaa Israel da biara. Na woate akatua a ɔhene ahyɛ sɛ ɔde bɛma obiara a ɔbɛtumi akum noɔ no? Ɔhene ahyɛ sɛ ɔde ne babaa bɛma no aware, na ne fiefoɔ nso, ɔhene remma wɔntua ɛtoɔ biara a wɔgye no Israelman mu.”\n26Dawid bisaa mmarima a wɔgyina ne ho no sɛ, “Ɛdeɛn na mobɛyɛ ama ɔbarima a ɔbɛkum saa Filistini yi, na ɔnam so ayi saa animguaseɛ yi afiri Israel so? Hwan ne saa Filistini ɔbosonsomni yi a ɛsɛ sɛ ɔgu Onyankopɔn Teasefoɔ akodɔm anim ase?”\n27Wɔtii asɛm a wɔaka dada no mu kyerɛɛ no sɛ, “Deɛ woate dada no yɛ nokorɛ. Ɛno na yɛbɛyɛ ama onipa a ɔbɛkum ɔbrane no.”\n28Ɛberɛ a Dawid nua panin Eliab tee sɛ ɔne mmarima no rekasa saa no, ne bo fuu no, na ɔbisaa sɛ, “Adɛn enti na woaba ha? Na nnwan kakra a wɔwɔ ɛserɛ so no, wode wɔn gyaa hwan? Menim sɛdeɛ wogye wo ho die ne sɛdeɛ wʼakomapirim teɛ. Ɔko yi hwɛ ara enti na wobaeɛ.”\n29Dawid bisaa sɛ, “Mayɛ ɛdeɛn? Nti, ɛnsɛ sɛ mekasa mpo?” 30Afei, ɔdanee ne ho ne afoforɔ kɔkasaeɛ. Ɔde asɛm korɔ no ara baeɛ, na mmarima no buaa no sɛdeɛ wɔaka dada no. 31Asɛm a Dawid kaeɛ no twaa nnipa bi asom, ma wɔkɔbɔɔ Saulo amanneɛ, enti ɔsoma kɔfrɛɛ no.\n32Dawid ka kyerɛɛ Saulo sɛ, “Mma hwee nha wo. Mɛkɔ na me ne Filistini yi akɔko.”\n33Saulo buaa Dawid sɛ, “Nka ahohwisɛm! Worentumi ne saa Filistini yi nko. Woyɛ abarimaa nanso, ɔno deɛ, ɔyɛ ɔsraani firi ne mmɔfraase.”\n34Na Dawid ka tii mu sɛ, “Mahwɛ mʼagya nnwan ara, na sɛ gyata anaa sisi bi ba sɛ ɔrebɛkyere odwan ba bi afiri nnwankuo no mu a, 35mede abaa poriwa di nʼakyi gye aboa no firi nʼanom. Na sɛ aboa no dane nʼani ba me hɔ a, mesɔ nʼabɔgye, kyere no, de abaa poriwa no bɔ no, kum no. 36Mayɛ saa akum gyata ne sisi, na saa na mɛyɛ Filistini ɔbosonsomni no nso, ɛfiri sɛ, wagu Onyankopɔn Teasefoɔ akodɔm ho fi. 37Awurade a ɔgyee me firii gyata ne sisi mmɔwerɛ ano no, ɔno ara na ɔbɛgye me afiri Filistini yi nsam.”\nSaulo penee so kaa sɛ, “Ɛyɛ, kɔ. Awurade nka wo ho.”\n38Afei, Saulo de ɔno ankasa akodeɛ maa Dawid. Ɔde kɔbere kyɛ ne akotaadeɛ kaa ne ho. 39Dawid de hyɛeɛ, de akofena kyekyere taree so, tuu anammɔn bɛyɛ mmienu, kɔɔ nʼanim hwɛɛ sɛdeɛ ɛteɛ, ɛfiri sɛ, na ɔnhyɛɛ biribi a ɛte saa da.\nAfei, ɔkaa sɛ, “Merentumi mfa yeinom nhyehyɛ me ho nkɔ, ɛfiri sɛ, menhyɛɛ bi saa da.” Enti, ɔworɔɔ ne nyinaa guu hɔ. 40Ɔfaa kokwaboɔ enum firii asuwa bi mu, de guu ne nnwanhwɛfoɔ kotokuo mu. Ɔfaa ne nnwanhwɛfoɔ poma ne nʼahwimmoɔ nko ara. Afei, ɔsii ɛkwan so sɛ ɔne Goliat rekɔko.\n41Goliat twe pinii Dawid a nʼakokyɛmkurafoɔ di nʼanim. 42Goliat hunuu Dawid no, ɔbuu no abomfiaa. 43Ɔworoo so kyerɛɛ Dawid sɛ, “Meyɛ ɔkraman na wode poma aba me so?” Na ɔkaa nʼanyame din ntam de domee Dawid. 44Goliat woroo so sɛ, “Bra mʼanim ha, na mede wo ɛnam bɛma nnomaa ne nkekaboa.”\n45Ɛnna Dawid nso teaam guu ne so sɛ, “Wode, akofena, pea ne bɛmma na ɛreba me so, na me deɛ, mede Awurade Otumfoɔ Israel akodɔm Onyankopɔn a woagu ne din ho fi no din na mede reba wo so. 46Ɛnnɛ, Awurade bɛdi wo so nkonim, na mɛkum wo, atwa wo ti. Na mede wo mmarima a wɔdi wʼakyi no afunu mama nnomaa ne nkekaboa, na ewiase nyinaa bɛhunu sɛ, Onyankopɔn bi wɔ Israel! 47Na obiara bɛhunu sɛ, Onyankopɔn mfa akodeɛ na ɛgye ne nkurɔfoɔ. Ɛyɛ ne ko, na ɛnyɛ yɛn ko. Awurade de wo bɛma yɛn!”\n48Goliat yɛɛ sɛ ɔreba Dawid so no, ntɛm ara, na Dawid nso tuu mmirika kɔhyiaa no. 49Ɔde ne nsa hyɛɛ nnwanhwɛfoɔ kotokuo no mu, yii kokwaboɔ baako de hyɛɛ nʼahwimmoɔ no mu toeɛ, ma ɛkɔbɔɔ Filistini no moma so. Kokwaboɔ no wuraa Goliat tirim ma ɔbu hweeɛ, maa nʼanim kɔbutuu fam. 50Enti, Dawid de ahwimmoɔ ne kokwaboɔ baako dii Filistini ɔkwabrane no so. Na ɛsiane sɛ na ɔnni akofena enti, 51ɔkɔɔ Goliat so kɔtwee nʼakofena firii ne bɔha mu. Dawid de akofena no kumm ɔkwabrane no twaa ne ti.\nƐberɛ a Filistifoɔ hunuu sɛ wɔn kwabrane no awuo no, wɔtete sane wɔn akyi, dwaneeɛ.\n52Afei, Israelfoɔ no bɔɔ ose kɛseɛ nkonimdie so, taa Filistifoɔ no ara kɔduruu Gat ne Ekron apono ano. Na Filistifoɔ a wɔawuwuo no afunu ne apirafoɔ no gugu ɛkwan so, de firi Saaraim de kɔduruu Gat ne Ekron. 53Afei, Israelfoɔ akodɔm sane wɔn akyi bɛbɔ wuraa Filistifoɔ sraban a wɔadwane afiri hɔ no mu faa wɔn nneɛma.\n54Dawid faa Goliat ti de kɔɔ Yerusalem, ɛna ɔkoraa Filistini no akodeɛ wɔ ɔno ankasa ne ntomadan mu.\n55Ɛberɛ a Saulo hunuu Dawid sɛ ɔrekɔ Goliat anim no, ɔbisaa Abner a na ɔyɛ nʼakodɔm sahene sɛ, “Abner, hwan ba ne saa aberanteɛ yi?”\nAbner buaa sɛ, “Nokorɛ nie, mennim.”\n56Ɔhene no ka kyerɛɛ no sɛ, “Ɛyɛ, bisa.”\n57Dawid kumm Goliat akyire no, Abner de no brɛɛ Saulo a na Filistini no ti da so kura no.\n58Saulo ka kyerɛɛ no sɛ, “Ka biribi a ɛfa wʼagya ho kyerɛ me, me ba.”\nNa Dawid buaa sɛ, “Ne din de Yisai, na yɛte Betlehem.”\nASCB : 1 Samuel 17


Nehemias 7 APSD-CEB – Nehemia 7 ASCB\n1Wɔwiee ɔfasuo no, na mesisii apono no wieeɛ no akyi, wɔyiyii apono no anohwɛfoɔ, nnwomtofoɔ ne Lewifoɔ. 2Meyii me nuabarima Hanani sɛ ɔne Hanania nni Yerusalem so. Na Hanania yɛ ɔsahene a ɔhwɛ aban no so, na ɔyɛ ɔnokwafoɔ a ɔsuro Onyame sene afoforɔ bebree. 3Meka kyerɛɛ wɔn sɛ, “Adekyeeɛ mu, sɛ ahuhuro ba a, mommma apono no ano nna hɔ. Na sɛ aponoanohwɛfoɔ wɔ adwuma mu koraa a, montoto mu, na mommram no. Monyi wɔn a wɔtete Yerusalem no bi, na wɔnnwɛn a obiara ba ne ɛberɛ a wɔahyɛ ama no no pɛpɛɛpɛ. Ebi bɛwɛn wɔ awɛneeɛ hɔ, na ebi nso awɛn wɔ wɔn ankasa afie anim.”\nNehemia Twerɛ Nnipa No Edin\n4Saa ɛberɛ no na kuropɔn no so, na emu da hɔ, nanso na nnipa no nnɔɔso. Afie kakra bi na na ɛsisi kuropɔn no mu. 5Na me Onyankopɔn maa me adwene sɛ memfrɛ kuropɔn no mu ntuanofoɔ ne ɔmanfoɔ no nyinaa nhyia, na wɔntwerɛ wɔn din. Na mahunu nnipa a wɔdii ɛkan sane baa Yuda no abusuadua nwoma. Nsɛm a na wɔatwerɛ agu mu nie:\n6Yeinom ne Yudafoɔ a wɔtwaa wɔn asuo kɔɔ amantam bi so, na wɔfirii nnommumfa mu sane baa Yerusalem ne Yuda nkuro afoforɔ so. Ɔhene Nebukadnessar na ɔtwaa wɔn asuo kɔɔ Babilonia. 7Wɔn ntuanofoɔ yɛ Serubabel, Yesua, Nehemia, Asaria, Raamia, Nahamani, Mordekai, Bilsan, Misperet, Bigwai, Nehum ne Baana.\nIsraelfoɔ dodoɔ a wɔfiri asutwa mu baeɛ no nie:\n8Abusuafoɔ dodoɔ nie: Paros 2,1729Sefatia 37210Arah 65211Pahat-Moab (Yesua ne Yoab asefoɔ) 2,81812Elam 1,25413Satu 84514Sakai 76015Bani 64816Bebai 62817Asgad 2,32218Adonikam 66719Bigwai 2,06720Adin 65521Ater (Hesekia asefoɔ) 9822Hasum 32823Besai 32424Harif 11225Gibar 9526Mmarima a wɔfiri Betlehem ne Netofa 18827Anatot 12828Bet-Asmawet 4229Kiriat-Yearim, Kefira ne Beerot 74330Rama ne Geba 62131Mikmas 12232Bet-El ne Ai 12333Nebo 5234Elam 1,25435Harim 32036Yeriko 34537Lod, Hadid ne Ono 72138Senaa 3,930\n39Yeinom ne asɔfoɔ a wɔfiri asutwa mu baeɛ:\nYedaia (Yesua fie mufoɔ) asefoɔ 97340Imer asefoɔ 1,05241Pashur asefoɔ 1,24742Harim asefoɔ 1,017\n43Yeinom ne Lewifoɔ a wɔfiri asutwa mu baeɛ:\nYesua (Kadmiel ne Hodewa fiefoɔ) asefoɔ 74\nAsaf asefoɔ 148\nSalum, Ater, Talmon asefoɔ,Akub, Hatita ne Sobai asefoɔ 138\n46Asɔredan mu asomfoɔ:\nSiha, Hasufa, Tabaot asefoɔ,47Keros, Siaha, Padon asefoɔ,48Lebana, Hagaba, Salmai asefoɔ,49Hanan, Gidel, Gahar asefoɔ,50Reaia, Resin, Nekoda asefoɔ,51Gasam, Usa, Paseah asefoɔ,52Besai, Meunim, Nefusim asefoɔ,53Bakbuk, Hakufa, Harhur asefoɔ,54Baslut, Mehida, Harsa asefoɔ,55Barkos, Sisera, Tema asefoɔ,56Nesia ne Hatifa asefoɔ\n57Ɔhene Salomo asefoɔ asomfoɔ a wɔfiri asutwa mu baeɛ no nie:\nSotai, Soferet, Perida asefoɔ,58Yaala, Darkon, Gidel asefoɔ,59Sefatia, Hatil,Pokeret-Hasebaim ne Ami asefoɔ,60Asɔredan mu asomfoɔ ne Salomo asomfoɔ asefoɔ no nyinaa na wɔn dodoɔ yɛ 392\n61Ekuo foforɔ bi a saa ɛberɛ yi wɔfiri Tel-Melah, Tel-Harsa, Kerub, Adon ne Imer sane baa Yerusalem, nanso, wɔantumi ankyerɛ mu yie sɛ, wɔn anaa wɔn abusuafoɔ no ase firi Israel:\n62Delaia, Tobia ne Nekoda asefoɔ no ka saa kuo yi ho, na wɔn dodoɔ yɛ 642\n63Asɔfoɔ baasa a wɔn din de\nHabaia, Hakos ne Barsilai asefoɔ nso baa Yerusalem. (Na saa Barsilai yi aware Barsilai a ɔfiri Gilead mmammaa no baako ama wafa ɔbaa no abusua din.)\n64Nanso, na wɔayera wɔn abusuadua nwoma no enti wɔamma wɔn ho ɛkwan amma wɔansom sɛ asɔfoɔ. 65Na amrado no mma ɛkwan mma wɔnnni afɔrebɔ nnuane mu kyɛfa mpo, gye sɛ ɔsɔfoɔ bi de ntonto kronkron bɔ a wɔfrɛ no Urim ne Tumim akyerɛ wɔn gyinabea wɔ saa asɛm yi ho.\n66Enti nnipa a wɔsane baa Yuda no nyinaa dodoɔ yɛ (42,360), 67a ɛno akyi, asomfoɔ (7,337) a wɔyɛ mmaa ne mmarima a ɛmu (245) yɛ nnwomtofoɔ. 68Wɔde apɔnkɔ ahanson ne aduasa nsia (736) mfunumpɔnkɔ ahanu ne aduanan enum (245). 69Nyoma ahanan ne aduasa enum (435) ne mfunumu mpem nsia ahanson ne aduonu (6,720).\n70Abusua no bi ntuanofoɔ maa dwumadie no ho akyɛdeɛ. Amrado no too sikakorabea no mu sikakɔkɔɔ pranpran apem (1,000), sikakɔkɔɔ atam aduonum (50) ne asɔfotadeɛ ahanum ne aduasa (530). 71Ntuanofoɔ no bi ka bɔɔ mu, too sikakorabea no mu sikakɔkɔɔ pranpran ɔpeduonu (20,000), na ebinom nso maa dwetɛ nsania kilogram mpem mmienu ahanu ne aduonu (2,220) de boaa adwuma no. 72Nnipa a wɔaka no nso maa sikakɔkɔɔ pranpran ɔpeduonu ne dwetɛ bɛyɛ kilogram mpem ne ahanu ne asɔfotadeɛ aduosia nson (67).\n73Enti, asɔfoɔ, Lewifoɔ, aponoanohwɛfoɔ, nnwomtofoɔ, Asɔredan mu asomfoɔ ne nnipa no bi, ne Israelfoɔ a wɔaka nyinaa bɔɔ atenaseɛ wɔ wɔn ankasa nkuro so.\nƆbosome Tisri (bɛyɛ Ɛbɔ ne Ahinime ntam) mfimfini mu a Israelfoɔ akokɔ wɔn nkuro so no,\nASCB : Nehemia 7


43 Ɔkɔm no mu yɛɛ den wɔ asase no so.+ 2 Afei bere a aduan a wɔde fi Egypt bae no sae no,+ wɔn papa ka kyerɛɛ wɔn sɛ: “Monsan nkɔtɔ aduan kakra mmra.”+ 3 Ɛnna Yuda ka kyerɛɛ no sɛ:+ “Ɔbarima no kae denneennen kyerɛɛ yɛn sɛ, ‘Sɛ moamfa mo nua no amma a, munnsi m’anim.’+ 4 Sɛ wobɛma yɛn nua no aka yɛn ho akɔ a,+ ɛnde yɛbɛkɔ akɔtɔ aduan abrɛ wo. 5 Na sɛ woamma wankɔ a, ɛnde yɛrensi hɔ, efisɛ ɔbarima no ka kyerɛɛ yɛn sɛ, ‘Munnsi m’anim gye sɛ mo nua no ka mo ho.’”+ 6 Na Israel teɛɛm sɛ:+ “Dɛn nti na moayɛ me bɔne a ɛte sɛɛ? Ɛyɛɛ dɛn na moka kyerɛɛ ɔbarima no sɛ mo nua bi wɔ hɔ?” 7 Wobuae sɛ: “Ɔbarima no ara na obisaa yɛne yɛn abusuafo ho nsɛm sɛ, ‘Mo papa te ase?+ Mowɔ nua foforo bi?’ Na yɛn nso yɛmaa no ɛho mmuae.+ Yɛbɛyɛ dɛn atumi ahu sɛ ɔbɛka sɛ, ‘Momfa mo nua no mmra’?”+ 8 Afei Yuda ka kyerɛɛ ne papa Israel sɛ: “Fa abofra no ma me na yɛnkɔ,+ na yɛne wo ne yɛn mma nkumaa no+ atena ase na yɛanwuwu.+ 9 Mede me ho bedi agyinam.+ Sɛ biribi to no a, bisa no me nsam.+ Sɛ mamfa no ammrɛ wo a, medi w’anim fɔ daa. 10 Sɛ yɛkɔe a, anka saa bere yi yɛakɔ aba mprenu.”+ 11 Ɛnna wɔn papa Israel ka kyerɛɛ wɔn sɛ: “Sɛ saa na ɛte a,+ ɛnde nea monyɛ ni: Momfa asase yi so nneɛma pa no bi ngu mo nkotoku mu mfa nkɔma ɔbarima no:+ balsam aduhuam kakra,+ ɛwo kakra,+ labdanum aduhuam ne akyenkyennuru,+ nkate ne ɔsonkoran.+ 12 Na momfa sika no bi nka ho nkɔ; na momfa sika a wɔde hyehyɛɛ mo nkotoku mu no nka ho,+ ebia ɛfaa wɔn ani so.+ 13 Afei momfa mo nua no na monsan nkohu ɔbarima no. 14 Na ade nyinaa so Tumfoɔ Nyankopɔn mma ɔbarima no nhu mo mmɔbɔ+ nnyaa mo nua no nka Benyamin ho mma mo. Nanso sɛ etwa sɛ mehwere me mma no a, hwee nni hɔ a metumi ayɛ!”+ 15 Enti mmarima no faa akyɛde no ne sika no mmɔho abien, na wɔde Benyamin kaa wɔn ho siim kɔɔ Egypt kogyinaa Yosef anim.+ 16 Yosef hui sɛ Benyamin ka wɔn ho ara pɛ na ɔka kyerɛɛ ɔbarima a ɔhwɛ ne fie so no sɛ: “Fa mmarima yi kɔ fie na kum nyɛmmoa yɛ aduan+ na me ne wɔn bedidi awia yi.” 17 Ɛhɔ ara na ɔbarima no de wɔn kɔɔ Yosef fie sɛnea Yosef kae no.+ 18 Bere a mmarima no hui sɛ wɔde wɔn aba Yosef fie no wɔbɔɔ hu,+ na wɔkae sɛ: “Sika a na ɛhyehyɛ yɛn nkotoku mu no nti na wɔde yɛn aba ha yi, na wɔrebɛtow ahyɛ yɛn so de yɛn ayɛ nkoa afa yɛn mfurum!”+ 19 Enti wokohuu ɔbarima a ɔhwɛ Yosef fie so no wɔ fie no kwan ano ne no kasae, 20 na wɔka kyerɛɛ no sɛ: “Yɛsrɛ wo, me wura! Yɛbaa ha bɛtɔɔ aduan.+ 21 Na yekoduu ahomegyebea+ a yɛsan yɛn nkotoku no, yehui sɛ obiara sika hyɛ ne kotoku mu, sɛnea obiara sika te pɛpɛɛpɛ. Enti yɛasan de aba.+ 22 Na yɛde sika pii aba rebɛtɔ aduan. Yennim onii ko a ɔde sika no hyehyɛɛ yɛn nkotoku mu.”+ 23 Ɔka kyerɛɛ wɔn sɛ: “Momma mo bo ntɔ mo yam, munnsuro.+ Mo Nyankopɔn ne Onyankopɔn a mo papa som no no ama mo ademude mo nkotoku mu.+ Me nsam na mo sika no dii kan bae.” Afei ɔde Simeon brɛɛ wɔn.+ 24 Ɔbarima no de wɔn baa Yosef fie na ɔmaa wɔn nsu hohoroo wɔn anan ase,+ afei ɔmaa wɔn mfurum no aduan.+ 25 Na woyiyii wɔn akyɛde+ no sɛ Yosef ba awia no a wɔde ama no, efisɛ na wɔate sɛ wobedidi wɔ hɔ.+ 26 Bere a Yosef baa fie hɔ no, wɔde nneɛma a wɔde brɛɛ no no maa no, na wobutubutuw fam wɔ n’anim.+ 27 Afei obisaa sɛnea wɔn ho te, na ɔkae sɛ:+ “Mo papa akwakoraa a mokaa ne ho asɛm no ho te dɛn? Ɔda so te ase?”+ 28 Wobuae sɛ: “Yɛn papa, w’akoa ho ye. Ɔda so te ase.” Afei wɔbɔɔ wɔn mu ase kotow no.+ 29 Bere a ɔmaa n’ani so huu ne nua Benyamin, ne maame ba no,+ ɔkae sɛ: “Mo nua kumaa a mokaa ne ho asɛm kyerɛɛ me no ni?”+ Na ɔtoaa so sɛ: “Me ba, Onyankopɔn nyi n’adɔe adi nkyerɛ wo.”+ 30 Afei na Yosef ho pere no, efisɛ na ne nua no ama ɔyɛ ne ho hwee a ɛnyɛ yiye,+ enti na ɔrepɛ baabi akosu, na ɔkɔɔ pia mu kosui.+ 31 Owiei no, ɔhohoroo n’anim puei, na ɔhyɛɛ ne ho so kae sɛ:+ “Montow pon no.”+ 32 Na wɔde ne de sii n’anim de ne nuanom de sisii wɔn anim na wɔde Egyptfo a wɔne no redidi no de sisii wɔn anim; na Egyptfo no ne Hebrifo no anto nsa annidi, efisɛ ɛyɛ Egyptfo akyide.+ 33 Wɔtenatenaa n’anim nnidiso nnidiso fi ɔpanyin+ so kosi akumaa so; na obiara hwɛɛ ne yɔnko anim a wonhu nea wɔnka. 34 Afei ɔma woyii n’anim aduan no bi de maa wɔn, na ɔmaa Benyamin de no dɔɔso sen wɔn a wɔaka no de mmɔho anum.+ Na wɔne no didi nomee kosii sɛ wɔmee.+


1พงศ์กษัตริย์ 8 TNCV - 1 Ahemfo 8 AKCB\n1Afei, Salomo frɛɛ Israel mmusuakuw ne mmusua biara mu ntuanofo nyinaa, sɛ wonhyia wɔ Yerusalem. Na ɛsɛ sɛ wɔfa Awurade Apam Adaka no fi baabi a ɛwɔ wɔ Dawid kurow a wɔfrɛ no Sion no mu, de ba baabi foforo wɔ Asɔredan mu hɔ. 2Wɔn nyinaa behyiaa wɔ ɔhene anim wɔ afirihyia afahyɛ a wɔfrɛ no Guankɔbea Afahyɛ no ase wɔ ɔsram Bul (bɛyɛ Ahinime) mu.\n3Bere a ntuanofo no duu Israel no, asɔfo no maa adaka no so. 4Afei, asɔfo no ne Lewifo maa Awurade Adaka no ne Ntamadan no so, soa de kɔɔ Asɔredan no mu a ɛho nkuku ne nkaka a wɔatew ho no ka ho. 5Ɔhene Salomo ne Israelfo no nyinaa twaa nguan ne anantwi a wɔn dodow nti, obi ntumi nkan wɔn, de bɔɔ afɔre wɔ adaka no anim.\n6Afei, asɔfo no maa Awurade Apam Adaka no so, de kɔɔ Asɔredan no Kronkron mu Kronkron hɔ. Wɔde sii kerubim no ntaban ase. 7Kerubim no trɛw wɔn ntaban mu wɔ Adaka no so, ma ɛyɛɛ sɛ kyinii wɔ Adaka no ne ne nnua a esuso mu no so. 8Na nnua a esuso mu no woware ara kosi sɛ, sɛ obi gyina Asɔredan no kwan a ɛwɔ anim dan kɛse a ɛyɛ kronkronbea no ano a, ohu, nanso sɛ ogyina akyi de a, onhu. Ne nyinaa da so wɔ hɔ besi nnɛ. 9Na biribiara nni Adaka no mu ka abo apon abien a Mose de guu mu wɔ Horeb no, faako a Awurade ne Israelfo yɛɛ apam, bere a wofii Misraim no.\n10Asɔfo no refi Kronkron mu Kronkron hɔ no, omununkum bɛhyɛɛ Awurade Asɔredan no ma. 11Asɔfo no antumi antoa wɔn dwumadi no so, efisɛ Awurade anuonyam bɛhyɛɛ Asɔredan no ma.\n12Na Salomo bɔɔ mpae se, “Awurade, woaka se wobɛtena omununkum kabii mu. 13Nanso masi Asɔredan a ɛwɔ anuonyam ama wo a wubetumi atena mu afebɔɔ.”\n14Na ɔhene no dan ne ho de kyerɛɛ Israelfo a wogyinagyina nʼanim no, hyiraa wɔn se, 15“Nhyira nka Awurade, Israel Nyankopɔn a wadi bɔ a ɔhyɛɛ mʼagya Dawid no so. 16Na ɔka kyerɛɛ mʼagya se, ‘Efi da a mede me nkurɔfo Israel fi Misraim bae no, manyi kurow biara wɔ Israel mmusuakuw no mu a ɛsɛ sɛ wosi asɔredan, de hyɛ me din anuonyam. Nanso mprempren, mayi Dawid sɛ onni hene wɔ me nkurɔfo so.’ ”\n17Na Salomo kaa se, “Mʼagya Dawid pɛɛ sɛ osi Asɔredan yi de hyɛ Awurade, Israel Nyankopɔn din anuonyam. 18Nanso Awurade ka kyerɛɛ no se, ‘Eye sɛ wopɛ sɛ wusi Asɔredan de hyɛ me din anuonyam, 19nanso ɛnyɛ wo na wobɛyɛ. Mmom, wo mmabarima no mu baako na obesi.’\n20“Na mprempren, Awurade ayɛ nea ɔhyɛɛ ho bɔ no, efisɛ madi ade sɛ ɔhene, asi mʼagya anan mu. Masi saa Asɔredan yi de ahyɛ Awurade, Israel Nyankopɔn din anuonyam. 21Na masiesie baabi wɔ hɔ ama Adaka a Awurade Apam a ɔne yɛn agyanom yɛɛ wɔ bere a oyii wɔn fii Misraim no.”\n22Na Salomo gyinaa hɔ, pagyaw ne nsa kyerɛɛ ɔsoro wɔ Awurade afɔremuka no anim wɔ Israelfo no nyinaa anim. 23Ɔbɔɔ mpae se,\n“Awurade, Israel Nyankopɔn, Onyame biara nni hɔ a ɔte sɛ wo wɔ ɔsoro anaa asase so. Wudi wo bɔhyɛ so, na woda wo dɔ a enni awiei adi kyerɛ wɔn a wotie wo, na wɔpɛ sɛ wɔyɛ wʼapɛde nso. 24Wo bɔ a wohyɛɛ wo somfo Dawid a ɔyɛ mʼagya no, woadi so. Wʼankasa wʼano na wode hyɛɛ bɔ no, na nnɛ, wonam wʼankasa wo nsa so ama aba mu.\n25“Afei, Awurade, Israel Nyankopɔn kɔ so di wo bɔ a woahyɛ wo somfo, mʼagya Dawid, no so. Efisɛ woka kyerɛɛ no se, ‘Sɛ wʼasefo hwɛ wɔn abrabɔ yiye, sɛnea woayɛ yi a, daa wobedi Israel so.’ 26Enti afei, Israel Nyankopɔn, di bɔ a woahyɛ wo somfo, mʼagya Dawid no so.\n27“Ɛyɛ nokware sɛ Onyankopɔn bɛtena nnipa mu wɔ asase so? Ɔsorosoro nohɔ mpo ntumi nkora wo, na ɛbɛyɛ dɛn na Asɔredan a masi yi betumi akora wo. 28Tie me mpaebɔ ne mʼadesrɛ, Awurade, me Nyankopɔn. Tie sufrɛ a wo somfo resu ne mpae a wo somfo rebɔ akyerɛ wo nnɛ. 29Hwɛ saa Asɔredan yi so, baabi a woaka sɛ wode wo din bɛto so no, awia ne anadwo. Daa, tie me mpae a mebɔ wɔ ha no. 30Tie mʼahobrɛase ne nokware abisade a efi me ne wo nkurɔfo Israelfo nkyɛn, bere a yɛrebɔ mpae wɔ beae ha no. Yiw, tie yɛn fi ɔsoro a wote hɔ no, na sɛ wote a, fa kyɛ.\n31“Sɛ obi fom obi, na ɛho hia sɛ ɔka ho ntam sɛ onnim ho hwee wɔ afɔremuka no anim wɔ Asɔredan no mu a, 32ɛno de, tie fi ɔsoro, na bu wʼasomfo baanu no a ɛyɛ nea wɔabɔ no sobo no ne sobobɔfo no ntam atɛn. Nea odi fɔ no, twe nʼaso na gyaa nea odi bem no.\n33“Sɛ atamfo di wo nkurɔfo Israel so, efisɛ wɔayɛ bɔne atia wo, na sɛ wɔdan ba wo nkyɛn, na wɔbɔ wo din frɛ wo, na wɔbɔ wo mpae wɔ Asɔredan mu ha a, 34ɛno de, tie fi ɔsoro, na fa wɔn bɔne kyɛ wɔn, na ma wɔnsan nkɔ asase a wode maa wɔn agyanom no so.\n35“Sɛ ɔsoro mu to, na osu ntɔ, efisɛ wo nkurɔfo ayɛ bɔne atia wo, na afei, wɔbɔ mpae wɔ Asɔredan mu ha, bɔ wo din, ka wɔn bɔne, na wɔdan fi wɔn bɔne ho, efisɛ woatwe wɔn aso a, 36ɛno de, tie fi ɔsoro, na fa wʼasomfo, wo nkurɔfo Israelfo, bɔne kyɛ wɔn. Kyerɛ wɔn nea eye, na ma osu ntɔ ngu wʼasase a wode ama wo nkurɔfo sɛ wɔn agyapade sononko no so.\n37“Sɛ ɔkɔm si asase no so anaa ɔyaredɔm ba so anaa nnɔbae nyarewa ba anaa mmoadabi ne asa begu nnɔbae so, anaa wo nkurɔfo atamfo ba asase no so betua wɔn nkurow a, sɛnea ɔhaw no te biara no, 38sɛ wo nkurɔfo bɔ mpae wɔ wɔn haw ne awerɛhow ho, na wɔpagyaw wɔn nsa wɔ asɔredan yi mu a, 39tie fi ɔsoro, nea wote hɔ, na fa kyɛ. Fa biribiara a eye ma wo nkurɔfo ma wɔn, na wo nko ara na wunim onipa koma mu. 40Na wobesuro wo, na wɔanantew wʼakwan so, mmere dodow a wɔte asase a wode maa yɛn agyanom no so.\n41“Na sɛ ananafo te wo nka, na wofi akyirikyiri nsase so ba bɛsom wo din kɛse no a, 42wɔbɛte wo nka, wo nsɛnkyerɛnne akɛse no ne wo tumi ho asɛm, na sɛ wɔbɔ mpae wɔ saa asɔredan yi mu a, 43tie fi ɔsoro hɔ a wote no, na yɛ wɔn abisade ma wɔn. Na ɛbɛma nnipa a wɔwɔ asase so nyinaa ahu, na wɔasuro wo, sɛnea wo ara wo nkurɔfo Israelfo yɛ no. Wɔn nso behu sɛ, wo din da saa Asɔredan a masi yi so.\n44“Sɛ wohyɛ wo nkurɔfo ma wopue, kɔko tia wɔn atamfo, na sɛ wɔbɔ mpae, srɛ Awurade fa saa kurow yi a woayi yi, ne saa Asɔredan a masi de wo din ato so yi ho a, 45ɛno de, tie wɔn mpaebɔ fi ɔsoro, na yɛ wɔn abisade ma wɔn.\n46“Sɛ wɔyɛ bɔne tia wo a, na hena na ɔnyɛɛ bɔne da? Wo bo befuw wɔn, na woama wɔn atamfo adi wɔn so, na wɔafa wɔn nnommum de wɔn akɔ ananasase a ɛwɔ akyiri anaasɛ ɛbɛn so. 47Na saa ahɔhosase no so, wɔde ahonu san ba wo nkyɛn, bɔ mpae se, ‘Yɛayɛ bɔne; yɛayɛ amumɔyɛsɛm ne atirimɔdensɛm,’ 48na sɛ wɔde wɔn koma ne wɔn kra nyinaa dan ba wo nkyɛn, na wɔbɔ mpae ma asase a wode maa wɔn agyanom no ho, saa kurow a woayi ne saa Asɔredan a masi de ahyɛ wo din anuonyam yi a, 49ɛno de, tie wɔn mpaebɔ fi ɔsoro baabi a wote hɔ. Yɛ wɔn apɛde ma wɔn, 50na fa wo nkurɔfo a wɔayɛ bɔne atia wo no bɔne kyɛ wɔn. Ma wɔn nnommumfafo nhu wɔn mmɔbɔ, 51efisɛ wɔyɛ wo nkurɔfo, wʼagyapade sononko a wuyii wɔn fii Misraim dadenan nyansramma mu.\n52“Bue wʼani ma mʼabisade ne wo nkurɔfo Israelfo abisade. Bere biara a wobesu afrɛ wo no, tie wɔn, na gye wɔn so. 53Efisɛ bere a wuyii yɛn agyanom fii Misraim no, Otumfo Awurade, woka kyerɛɛ wo somfo Mose se, woatew Israel afi aman a aka nyinaa a ɛwɔ asase yi so ho sɛ, wɔnyɛ wʼagyapade sononko.”\n54Bere a Salomo wiee saa mpaebɔ ne nʼabisade a ɔde dan Awurade no, ogyinaa Awurade afɔremuka anim, faako a na ɔtaa bu nkotodwe no, na ɔmaa ne nsa so kyerɛɛ ɔsoro. 55Ogyinaa hɔ teɛɛ mu, hyiraa Israelfo no se,\n56“Ayeyi nka Awurade a wama ne nkurɔfo Israelfo ɔhome, sɛnea ɔhyɛɛ ho bɔ no. Trenee bɔ a ɔnam Mose so daa no adi no mu baako koraa nni hɔ a amma mu. 57Awurade, yɛn Nyankopɔn, nka yɛn ho sɛnea ɔkaa yɛn agyanom ho no; ɔrennyaw yɛn da biara da. 58Ɔmma yenya ɔpɛ a yɛde bɛyɛ nʼapɛde wɔ biribiara mu, na yenni mmara ne ahyɛde a ɔhyɛ de maa yɛn agyanom no nyinaa so. 59Na ma ɔnkae saa nsɛm a magyina so de abɔ saa mpae wɔ Awurade anim yi daa awia ne anadwo, sɛnea Awurade, yɛn Nyankopɔn, betie me ne Israelfo, na wayɛ nea ehia yɛn daa ama yɛn. 60Ma nnipa a wɔwɔ asase so nyinaa nhu sɛ Awurade yɛ Onyankopɔn, na onyame foforo biara nni hɔ. 61Na mo a moyɛ ne nkurɔfo no, nni Awurade, yɛn Nyankopɔn, no nokware daa. Munni ne mmara ne nʼahyɛde so daa, sɛnea moyɛ no nnɛ yi.”\n62Na ɔhene no ne Israelfo a wɔka ne ho no bɔɔ afɔre maa Awurade. 63Salomo bɔɔ asomdwoe afɔre maa Awurade. Nʼafɔrebɔde no yɛ anantwi mpem aduonu abien ne nguan mpem ɔha aduonu. Na ɔhene no ne Israel nyinaa daa Asɔredan no adi, de maa Awurade.\n64Saa da no ara, ɔhene no tew Asɔredan no adiwo no mfimfini a ɛka Awurade Asɔredan ho no ho. Ɔbɔɔ ɔhyew afɔre, atoko afɔre ne asomdwoe afɔre ho srade no wɔ hɔ, efisɛ na kɔbere mfrafrae afɔremuka a ɛwɔ Awurade anim no sua dodo sɛ ebetumi akora afɔrebɔde bebree.\n65Na Salomo ne Israel nyinaa bɔɔ mu, dii Guankɔbea Afahyɛ wɔ Awurade, wɔn Nyankopɔn, anim. Nnipadɔm no fi Lebo Hamat8.65 Lebo Hamat: Ɛsɛ sɛ wɔkyerɛ ɛha ase sɛ, na nnipadɔm aboaboa wɔn ho ano akyirikyiri baabi te sɛ Lebo Hamat a ɛwɔ atifi fam kosi asuwa bi a ɛwɔ Misraim a ɛkɔ anafo fam no. wɔ atifi fam kosi Misraim asuwa wɔ anafo fam, na wɔbae. Afahyɛ yi kɔɔ so ara nnafua dunan. Emu nnanson na wɔde daa afɔremuka no adi, na wɔde mu nnanson nso dii Guankɔbea Afahyɛ no. 66Afahyɛ no twaa mu no, Salomo maa ɔmanfo no kɔɔ wɔn kurom. Wɔrekɔ no nyinaa na wɔrehyira ɔhene no. Na wɔn nyinaa nyaa ahosɛpɛw ne ahotɔ, efisɛ Awurade ne ne somfo Dawid ne Israelfo adi no yiye.\nAKCB : 1 Ahemfo 8


Luka Asɛmpa 4:1-44\nƆbonsam sɔɔ Yesu hwɛe (1-13)\nWɔannye Yesu antom wɔ Nasaret (16-30)\nƆkɔɔ hyiadan mu wɔ Kapernaum (31-37)\nƆsaa Simon asebea ne nnipa binom yare (38-41)\nNnipadɔm kohuu Yesu wɔ baabi a atew ne ho (42-44)\n4 Ɛnna Yesu a honhom kronkron ahyɛ no ma no dan ne ho fii Yordan ho, na honhom no de no kɔɔ sare so+ 2 nnafua 40, na Ɔbonsam sɔɔ no hwɛe.+ Wanni hwee saa bere no, enti bere a nnafua 40 no baa awiei no, na ɔkɔm de no. 3 Ɛnna Ɔbonsam ka kyerɛɛ no sɛ: “Sɛ woyɛ Onyankopɔn ba a, kasa kyerɛ ɔbo yi ma ɛnnan paanoo.” 4 Nanso Yesu ka kyerɛɛ no sɛ: “Wɔakyerɛw sɛ, ‘Ɛnyɛ paanoo nko ara na onipa nam so bɛtena ase.’”+ 5 Enti Ɔbonsam de Yesu kɔɔ bepɔw tenteenten bi so, na ɔkyerɛɛ no asaase so ahenni nyinaa prɛko.+ 6 Na Ɔbonsam ka kyerɛɛ no sɛ: “Mede tumi yi nyinaa ne ɛho anuonyam bɛma wo, efisɛ wɔde ama me,+ na obiara a mepɛ no, mede ma no. 7 Enti sɛ wobɔ wo mu ase baako pɛ som me a, mede ne nyinaa bɛma wo.” 8 Yesu ka kyerɛɛ no sɛ: “Wɔakyerɛw sɛ, ‘Yehowa* wo Nyankopɔn na ɛsɛ sɛ wokotow no, na ɔno nko ara na ɛsɛ sɛ wosom no.’”+ 9 Afei ɔde Yesu kɔɔ Yerusalem kogyinaa asɔredan no atifi,* na ɔka kyerɛɛ no sɛ: “Sɛ woyɛ Onyankopɔn ba a, gyaa wo ho fi ha kɔhwe fam,+ 10 efisɛ wɔakyerɛw sɛ, ‘Wo nti ɔbɛsoma n’abɔfo sɛ wɔmmɛbɔ wo ho ban,’ 11 na ‘Wɔbɛsoa wo wɔn nsa so, na woamfa wo nan ampem ɔbo.’”+ 12 Ɛnna Yesu ka kyerɛɛ no sɛ: “Wɔaka sɛ, ‘Nsɔ Yehowa* wo Nyankopɔn nhwɛ.’”+ 13 Enti bere a Ɔbonsam wiee sɔhwɛ no nyinaa no, ogyaw no hɔ kosii bere foforo a ɛfata.+ 14 Na Yesu san kɔɔ Galilea,+ na na honhom no tumi ahyɛ no ma. Na ne ho asɛmpa trɛw kɔɔ nkurow a atwa hɔ ahyia no nyinaa mu. 15 Afei nso, ofii ase kyerɛkyerɛe wɔ wɔn hyia adan mu, na wɔn nyinaa kamfoo no. 16 Na ɔbaa Nasaret,+ baabi a wɔtetee no no. Na sɛnea ɔtaa yɛ Homeda no, ɔkɔɔ hyiadan mu,+ na ɔsɔre gyinaa hɔ sɛ ɔrebɛkenkan ade. 17 Enti wɔde odiyifo Yesaia nhoma mmobɔwee no maa no, na obuee nhoma mmobɔwee no mu, na ohuu baabi a wɔakyerɛw sɛ: 18 “Yehowa* honhom wɔ me so, efisɛ wasra me sɛ memmɛka asɛmpa nkyerɛ ahiafo. Wasoma me sɛ memmɛka ogye ho asɛm nkyerɛ wɔn a wɔakyere wɔn, na memma anifuraefo nhu ade, na memma wɔn a wɔabubu mfa wɔn ho nni,+ 19 na menka Yehowa* adom bere* nkyerɛ nkurɔfo.”+ 20 Na ɔbobɔw nhoma mmobɔwee no, na ɔsan de maa ɔsomfo no, na ɔtenaa ase. Na wɔn a wɔwɔ hyiadan no mu nyinaa de wɔn ani hwɛɛ no dinn. 21 Ɛnna ofii ase ka kyerɛɛ wɔn sɛ: “Ɛnnɛ na kyerɛwsɛm yi a motee no seesei ara no aba mu.”+ 22 Na wɔn nyinaa fii ase dii ne ho adanse pa, na nsɛm a ɛka koma a efi n’anom+ no maa wɔn ho dwiriw wɔn. Na wɔkae sɛ: “Ɛnyɛ Yosef ba ni?”+ 23 Ɛnna ɔka kyerɛɛ wɔn sɛ: “Ampa, mubebu me bɛ yi sɛ: ‘Ɔyaresafo, sa wo ho yare. Nneɛma a yɛtee sɛ woyɛɛ no Kapernaum+ no, yɛ bi wɔ wo kurom ha nso.’” 24 Na ɔkae sɛ: “Nokware mise mo sɛ, odiyifo biara nni hɔ a wogye no tom wɔ ne kurom.+ 25 Mereka nokware akyerɛ mo: Elia bere so sɛɛ, bere a wɔtoo ɔsoro mu mfe abiɛsa ne abosome asia maa ɔkɔm kɛse baa asaase no nyinaa so+ no, na akunafo bebree wɔ Israel. 26 Nanso wɔansoma Elia ankɔ mmea yi mu biara nkyɛn, gye okunafo bi a ɔwɔ Sarefat, Sidon asaase so+ no. 27 Bio nso, odiyifo Elisa bere so no, na akwatafo bebree wɔ Israel; nanso wɔansa wɔn mu biara yare,* gye Siriani Naaman.”+ 28 Bere a wɔn a wɔwɔ hyiadan no mu nyinaa tee saa nsɛm no, wɔn bo fuwii.+ 29 Ɛnna wɔsɔre piapiaa no fii kurow no mu, na wɔde no kɔɔ bepɔw a wɔn kurow no gu so no ano sɛ wɔrekosum no ahwe ama ne kɔn akɔwɔ hɔ. 30 Nanso ɔfaa wɔn mfinimfini, na ɔtoaa so kɔɔ ne kwan.+ 31 Na osian kɔɔ Kapernaum, Galilea kurow bi mu. Na ɔkyerɛkyerɛɛ wɔn Homeda,+ 32 na ɔkwan a ɔfaa so kyerɛkyerɛe no yɛɛ wɔn nwonwa,+ efisɛ ɔde tumi na ɛkasae. 33 Ná ɔbarima bi wɔ hyiadan no mu a honhom fĩ wɔ no so, na ɔteɛɛm denneennen sɛ:+ 34 “Adɛn! Nasaretni+ Yesu, dɛn na yɛne wo wɔ yɛ? Wobae sɛ worebɛsɛe yɛn anaa? Minim onipa ko a woyɛ. Wone Ɔkronkronni a ofi Onyankopɔn hɔ+ no.” 35 Ɛnna Yesu kaa n’anim sɛ: “Yɛ komm, na fi ne mu kɔ.” Enti honhom fĩ no maa ɔbarima no twa hwee wɔn mfinimfini, na ofii ne mu kɔe a wanyɛ no hwee. 36 Na ɛyɛɛ wɔn nyinaa nwonwa, na wofii ase keka kyerɛɛ wɔn ho sɛ: “Asɛm bɛn ni? Ɔde tumi ne ahoɔden hyɛ ahonhom fĩ ma wopue kɔ!” 37 Enti ne ho asɛm trɛw kɔɔ nkurow a ɛbemmɛn hɔ no mu baabiara. 38 Bere a ofii hyiadan no mu no, ɔkɔɔ Simon fi. Ná Simon asebea yare atiridii a emu yɛ den, na wɔsrɛɛ no sɛ ɔnhwɛ no.+ 39 Enti okogyinaa ne nkyɛn teɛteɛɛ atiridii no, na egyaee. Ɛhɔ ara na ɔbea no sɔree, na ofii ase som wɔn. 40 Na bere a owia rekɔtɔ no, wɔn a wɔwɔ nkurɔfo a nyarewa ahorow ayɛ wɔn no de wɔn brɛɛ no. Na ɔde ne nsa guu wɔn mu biara so saa wɔn yare.+ 41 Ahonhommɔne nso fii wɔn mu pii mu, na ahonhommɔne no teɛteɛɛm sɛ: “Wone Onyankopɔn Ba no.”+ Nanso ɔkaa wɔn anim, na wamma wɔn kwan amma wɔankasa,+ efisɛ na wonim no sɛ ɔno ne Kristo no.+ 42 Na ade kyee no, ofii hɔ kɔɔ baabi a atew ne ho.+ Nanso nnipadɔm no fii ase hwehwɛɛ no, na wɔbaa baabi a ɔwɔ no. Na wɔyɛe sɛ wɔremma omfi wɔn nkyɛn nkɔ. 43 Nanso ɔka kyerɛɛ wɔn sɛ: “Ɛsɛ sɛ mekɔ nkurow foforo mu nso kɔka Onyankopɔn Ahenni ho asɛmpa no, efisɛ eyi nti na wɔsomaa me.”+ 44 Enti ɔtoaa so kaa asɛmpa no wɔ Yudea hyia adan mu.\n^ Anaa “baabi a ɛwɔ soro paa wɔ asɔrefi hɔ.”\n^ Anaa “Yehowa anisɔ afe.”\n^ Anaa “wɔamma wɔn mu biara ho amfi.”


Rylands Mmɛw 52—Wɔhunuu Kratasin a Yohane Asɛmpa no Wɔ So No\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Latvian Lingala Lithuanian Luganda Luo Luvale Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nSƐ WƆKA bɔɔla so a, dɛn na ɛba wo tirim? Ebia nea ɛba wo tirim ara ne baabi a wɔto nneɛma funu ne nneɛma a aporɔ gu na ɛhɔ bɔn. Enti ɛnyɛ ade a wobɛhwɛ kwan sɛ wobɛhunu ade papa bi wɔ hɔ na kampɛsɛ woahu ade a ɛsom bo paa bi mpo wɔ hɔ.\nNanso, bɛyɛ mfe ɔha a atwam ni no, nnipa bi kɔhuu biribi a ɛsom bo paa wɔ bɔɔla so. Nea wɔkɔhuiɛ no nyɛ biribi a ɛsom bo kɛkɛ, mmom na ɛyɛ ade a mfaso wɔ so paa. Ná ɛyɛ dɛn ade? Dɛn nti na ɛho hia yɛn nnɛ?\nWƆHUNUU BIRIBI A NA WƆN ANI NNA SO\nAfeha a ɛtɔ so 20 mfiase no, Bernard P. Grenfell ne Arthur S. Hunt a na wɔyɛ animdefo wɔ Oxford Sukuupɔn mu no kɔɔ Egypt nsrahwɛ. Bere a wɔkɔɔ hɔ no, wɔhunuu mmɛw nkrataa asinasin pii wɔ bɔɔla bi a abɔ apee so wɔ Nil Subɔn no mu. Afei bere a na mmarima mmienu yi ani abere rehyehyɛ mmɛw nkrataa asinasin no wɔ afe 1920 mu no, Grenfell san kɔtɔɔ nkrataa asinasin foforo a wɔtutuu fam hui wɔ Egypt. Grenfell tɔɔ nkrataa asinasin no wɔ The John Rylands Library a ɛwɔ Manchester, England no din mu. Nanso, mmarima mmienu yi anhyehyɛ nkrataa no anwie na wɔwuiɛ.\nEnti ɔbenfo Colin H. Roberts a na ɔwɔ Oxford Sukuupɔn mu no bɛtoaa wɔn adwuma no so wiei. Bere a ɔgu so rehyehyɛ nkrataa asinasin no, ɔhunuu mmɛw krataa ketewa bi (ne tenten mu yɛ sɛntimita 9, ɛnna ne tɛtrɛtɛ nso yɛ sɛntimita 6). Nea ɛyɛɛ ne nwonwa ne sɛ, na Hela nsaano nkyerɛwee a ɛwɔ so no nyɛ no ade foforo. Ná nsɛm a ɛwɔ saa kratasin no anim no fi Yohane 18:31-33, ɛnna n’akyi nso yɛ nkyekyɛm 37 ne 38 mu nsɛm bi. Roberts bɛhunuu sɛ, ade a ɛsom bo paa na wahu no.\nNEA ƐMA WƆHUNUU MFE A ADI\nRoberts bɛhunuu sɛ saa mmɛw kratasin no akyɛ yie. Nanso mfe sɛn na na adi? Nea ɛbɛyɛ na wahu no, ɔde nsaano nkyerɛwee a ɛwɔ so no totoo tete nsaano nkyerɛwee bi a wɔnim bere a wɔkyerɛwee ho. Saa ntotoho a ɔyɛe yi boaa no ma ɔhunuu mfe a ɛbɛyɛ sɛ na adi. Nanso na ɔpɛ sɛ ɔhunu sɛ nea ɔresusuw no yɛ nokware anaa. Enti ɔtwaa saa kratasin no mfonini, na ɔde bi kɔmaa nnipa mmiɛnsa bi a wɔwɔ tete nkyerɛwee ho nimdeɛ sɛ wɔnhwɛ na wɔnkyerɛ mfe a adi. Wɔn nhwehwɛmu no kɔsii sɛn?\nBere a animdefo mmiɛnsa no too wɔn bo ase hwɛɛ ɔkwan a wɔfaa so kyerɛw nsɛm no, ne nkyerɛwee no akɛse no, wɔn nyinaa gye toom sɛ Yesu awoɔ akyi bɛyɛ mfe 100 ne kakra mu hɔ na wɔkyerɛw nsɛm a ɛwɔ saa kratasin no so no. Wei kyerɛ sɛ ɔsomafo Yohane wui no ankyɛ pii na wɔkyerɛwee. Nanso tete nkyerɛwee a wɔde toto foforo ho no nko ara ntumi mma wɔnhunu mfe pɔtee a nkyerɛwee bi adi. Onimdefo foforo nso susuw sɛ ɛbɛtumi aba sɛ Yesu awoɔ akyi mfe 100 kɔsi mfe 200 ntam hɔ baabi na wɔkyerɛwee. Ne nyinaa mu no, nkyerɛwee a ɛwɔ mmɛw kratasin yi so no ne Kristofo Hela Kyerɛwnsɛm nsaano nkyerɛwee a wɔahu a akyɛ sen biara.\nNEA RYLANDS KRATASIN NO MA YƐHUNU\nDɛn nti na kratasin yi a Yohane Asɛmpa no wɔ so no ho hia wɔn a wɔn ani gye Bible ho nnɛ? Anyɛ yie koraa no, nneɛma mmienu bi ntia. Nea ɛdi kan no, sɛnea wɔahyehyɛ kratasin no so nsɛm no ma yɛhunu sɛ na tete Kristofo no nni Kyerɛwnsɛm no ho agorɔ koraa.\nDɛn nti na kratasin yi a Yohane Asɛmpa no wɔ so no ho hia wɔn a wɔn ani gye Bible ho nnɛ?\nAsomafo no wui akyi no, wɔbɛnyaa nsaano nkyerɛwee ahorow mmienu; nea wɔayɛ no nwoma mmobɔwee (scroll), ne nea wɔayɛ no nwoma a wɔbuebue mu (codex). Nwoma mmobɔwee yɛ mmɛw nkrataa asinasin anaa aboa nwoma asinasin a wɔaka atoatoam anaa wɔapempam ayɛ no tenteenten baako. Enti na wɔtumi bobɔ anaa wɔbae mu bere biara a wɔpɛ ma ɛyɛ yie. Mpɛn pii no, nwoma mmobɔwee no fã baako pɛ na na wɔkyerɛw.\nNanso kratasin ketewa a Roberts hui no deɛ, na wɔakyerɛw anim ne akyi. Wei kyerɛ sɛ na saa kratasin no fi nwoma a wɔbuebue mu mu, na ɛnnyɛ nwoma mmobɔwee. Nwoma a wɔbuebue mu yɛ aboa nwoma asinasin anaa mmɛw nwoma asinasin a wɔapempam abom ayɛ no sɛ nwoma.\nNwoma a wɔbuebue mu no, na ɛyɛ sen nwoma mmobɔwee no. Adɛn ntia? Efisɛ, na tete Kristofo no yɛ asɛmpakafo. (Mateo 24:14; 28:19, 20) Baabiara a na wɔbɛhunu nnipa no, na wɔka Bible mu asɛm kyerɛ wɔn; afie mu oo, dwa so oo, mmɔnten so oo, na wɔka asɛm no. (Asomafoɔ Nnwuma 5:42; 17:17; 20:20) Enti sɛ na wɔnya Kyerɛwnsɛm a wɔayɛ no ketewa hyɛ wɔn ho a, na ɛboa wɔn paa.\nNwoma a wɔbuebue mu no ma ɛyɛɛ mmerɛw sɛ asafo ahorow ne ankorankoro bi bɛhwɛ Kyerɛwnsɛm no so akyerɛw bi. Enti wɔhwɛɛ Asɛmpa no so kyerɛwee bi mpɛn pii, na wei maa Kristosom nyaa nkɔso ntɛmntɛm.\nRylands kratasin, anim ne akyi\nAde a ɛtɔ so mmienu a enti Rylands kratasin no ho hia yɛn nnɛ ne sɛ, ɛma yɛhunu sɛ wɔn a wɔhwɛɛ mfiase Bible nkyerɛwee so kyerɛw bi no kyerɛw no pɛpɛɛpɛ, enti yɛbɛtumi de yɛn ho ato so. Ɛwom, Yohane Asɛmpa no mu nsɛm kakraa bi na ɛwɔ kratasin yi so, nanso nsonsonoe kɛse biara nni saa nsɛm no ne nea ɛwɔ Bible mu nnɛ no ho. Rylands kratasin no ma yɛhunu sɛ ɛwom sɛ wɔhwɛɛ mfiase nkyerɛwee no so kyerɛwee Bible no mpɛn pii deɛ, nanso emu nsɛm no nsesae.\nRylands kratasin a Yohane Asɛmpa no wɔ so no yɛ nwoma asinasin ne nsaano nkyerɛwee mpempem no mu baako pɛ a ɛma yɛhunu paa sɛ Bible no mu nsɛm nsesae. Werner Keller kyerɛw wɔ ne nwoma bi mu sɛ: “Saa tete [nsaano nkyerɛwee] yi ma yɛhunu paa sɛ Bible a ɛwɔ hɔ nnɛ no mu nsɛm nsesae na yɛbɛtumi de yɛn ho ato so.”—The Bible as History.\nNokwasɛm ne sɛ, Kristofo gyidi nnyina nea wɔn a wɔtutu fam hwehwɛ tete nneɛma mu ahu so. Wɔgye di sɛ, “Twerɛnsɛm no nyinaa firi Onyankopɔn honhom mu.” (2 Timoteo 3:16) Nanso tete nneɛma a ɛsom bo saa no ma yɛnya ahotoso sɛ Bible mu asɛm a wɔaka ato hɔ dadaada yi yɛ nokware. Ɛka sɛ: “Yehowa asɛm tena hɔ daa”!—1 Petro 1:25.\nHwɛ nokwasɛm a ɛfa Nsɛmpa no ne nsaano nkyerɛwee a akyɛ paa no ho.